Dijalog Beograda i Prištine - Blic Online\n"KURTI NE ŽELI NORMALIZACIJU ODNOSA" Petković: EU da izvrši pritisak na Prištinu\nDirektor Kancelarije Vlade Srbije za Kosovo i Metohiju Petar Petković rekao je da Beograd izuzetno plaši činjenica da je prištinski pregovarač Aljbin Kurti tokom dijaloga u Briselu odbio da prihvati obavezu da svi treba da se uzdrže od destabilizacije situacije na terenu, na Kosovu i Metohiji, te dodao da očekuje da reaguje EU.\nPOSLE "NAJGOREG SASTANKA" U BRISELU Vučić: Izvestio sam Dačića o dijalogu, dogovorili smo dalju saradnju\nPredsednik Aleksandar Vučić razgovarao je jutros sa predsednikom Skupštine Srbije Ivicom Dačićem i informisao ga o jučerašnjim sastancima u okviru nove runde dijaloga Beograd i Prištine u Briselu.\n"OVO JE NAJGORI SASTANAK U BRISELU" Vučić: Srbi spremni na dogovor, Albanci ne pristaju ni na šta\nTrilaterlani sastanak u okviru dijaloga Beograda i Prištine završen je u Briselu, a predsednik Srbije Aleksandar Vučić rekao je da je susret sa premijerom Kosova Aljbin Kurti "bio najgori do sada", i da Albanci odbijaju bilo kakav dogovor.\nPRETNJE, MRŽNJA, PREBIJANJA Vučić danas Kurtiju i EU predstavlja spisak i fotografije 80 napada na Srbe na Kosovu SAMO U OVOJ GODINI\nPredsednik Srbije Aleksandar Vučić boravi danas u Briselu, gde će biti nastavljen dijalog Beograda i Prištine uz posredovanje Evropske unije (EU). Vučić će, kako "Blic" saznaje, danas na sastanku sa premijerom Kosova Albinom Kurtijem predstaviti detaljan spisak, uz fotografije, čak 80 napada na Srbe i incidente kojima su bili izloženi na Kosovu i Metohiji od početka godine.\nVučić sa ruskim ambasadorom o pruzi Stara Pazova-Novi Sad i dijalogu Beograda i Prištine\nPredsednik Republike Srbije Aleksandar Vučić primio je danas ambasadora Ruske Federacije Aleksandra Bocan-Harčenka, sa kojim je razgovarao o temama od obostranog interesa, posebno o bilateralnoj saradnji.\n"ČITAVE REGIJE SU KAO CRNE RUPE" Vučić o obaveznoj vakcinaciji: Apsolutni sam pobornik onoga što rade Makron i Micotakis\nMi imamo Ustav u kome su nam svi građani ravnopravni, kako ću da kažem građaninu da sme da uđe ili ne uđe u šoping mol ako je vakcinisan ili nije, a znate šta mislim o vakcinaciji, rekao je predsednik Srbije Aleksandar Vučić.\nAmbasador Francuske: Podržavamo dijalog Beograda i Prište, ali i reagujemo na POVLAČENJE IZ PREGOVORA\nFrancuska ohrabruje dijalog Beograda i Prištine i reaguje ako uoči da se jedna od strana povlači iz razgovora, kaže ambasador Francuske u Srbiji Žan Luj Falkoni i ističe da je cilj da se dijalog kontinuirano vodi i da dovede do normalizacije odnosa.\nNASTAVLJA SE DIJALOG Vučić i Kurti sledeće nedelje u Briselu\nPredsednik Srbije Aleksandar Vučić i kosovski premijer Aljbin Kurti sastaće se 19. jula u Briselu, potvrđeno je iz Evropske unije (EU).\n"POKUŠAĆU KROZ PESMU" Brnabić odgovara Abazoviću: Nije mu smetao moj ton kada smo pričali o vakcinama za Crnu Goru\nSrbija trpi ogromne pritiske koji će biti sve veći, kaže premijerka Ana Brnabić, uz napomenu da pritisci postoje jer mnogima ne odgovara stabilna i jaka Srbija kakva je danas.\nBrnabić: Dijalog Beograda i Prištine preduslov za bezbednost regiona, ZSO je prvo i osnovno pitanje\n"ZVANIČNICI PRIŠTINE SVE BLOKIRAJU" Brnabić: Dijalog nikada teži, sa Kurtijem je NEMOGUĆE razgovarati\nDijalog Beograda i Prištine nikada nije bio teži nego sada, kaže premijerka Srbije Ana Brnabić, istakavši da je sa premijerom privremenih prištinskih institucija Aljbinom Kurtijem nemoguće razgovarati.\nSastanak predstavnika Beograda i Prištine na tehničkom nivou danas u Briselu trebalo bi da bude pripremni za susret predsednika Srbije Aleksandra Vučića i premijera samoproglašenog Kosova Aljbina Kurtija, koji treba da usledi, izjavio je predsednik Odbora Skupštine Srbije za Kosovo i Metohiju Milovan Drecun.\nNOVA RUNDA Dijaloga Beograda i Prištine na tehničkom nivou, Lajčak domaćin sastanka\nNova runda dijaloga Beograda i Prištine na tehničkom nivou biće održana u sredu u Briselu.\nNapadi na Srbe, nestali, energetika i formiranje ZSO: Novi sastanak Vučića i Kurtija zavisi od TEHNIČKOG DIJALOGA\nTehnička runda dijaloga Beograda i Prištine održaće se 7. jula u Briselu i to bi trebalo da bude priprema za dijalog na visokom političkom novou koji se očekuje pretposlenje nedelje jula.\nDačić o dijalogu sa Prištinom: Kompromis? Ne znam da li je moguć\nPredsednik Skupštine Srbije Ivica Dačić izjavio je da bi kompromis u dijalogu trebalo da podrazumeva nešto što je u interesu obe strane i dodao da ne zna da li je on moguć.\nZBRKANI STAVOVI OKO SRCA SRBIJE Čak 73,1 odsto priznanje Kosova vidi kao izdaju! Ipak, 62,1 odsto podržava dijalog za koji skoro polovina građana misli da vodi ka nezavisnosti\nGrađani Srbije, čak njih 73,1 odsto, priznanje Kosova vide kao nacionalnu izdaju. Ipak, 46 odsto njih veruje da dijalog vodi ka nezavisnosti Kosova , a i pored toga čak 62,1 odsto njih taj dijalog podržava.\n"MIT JE DA SRBIJA NE POLAŽE PRAVO NA KOSOVO I METOHIJU" Vučić o dijalogu Beograda i Prištine\nPredsednik Republike Srbije Aleksandar Vučić rekao je večeras gostujući na televiziji "Euronews" da je mit da je dijalog Beograda i Prištine jednostavan, ali i da je isto tako mit da Srbija i srpski narod ne polažu nikakvo pravo na Kosovo i Metohiju.\nPribićević: Ključno istrajavanje Srbije na dijalogu, Kurti govori nesuvislo\nKljučna stvar politike Srbije je naše istrajavanje na dijalogu o Kosovu uprkos svemu što se dešava, i tu smo do sada najviše dobili, rekao je danas nekadašnji ambasador u Nemačkoj i Velikoj Britaniji Ognjen Pribićević.\nFon Kramon: Političari iz Prištine da posete sever Kosova\nIzvestilac za Kosovo u Evropskom parlamentu Viola fon Kramon izjavila je danas da očekuje da Beograd i Priština usklade svoje stavove u dijalogu u narednim nedeljama.\n"NALAŽENJE NA POLA PUTA" Kompromis Beograda i Prištine treba da se izrodi u dijalogu\nKompromis između Beograda i Prištine treba da se izrodi u dijalogu i razgovorima koje dve strane vode pod pokroviteljstvom EU, kaže direktor Kancelarije za Kosovo i Metohiju Petar Petković.


13.08.2020. 08:00h 13.08.2020. 08:26h\nMarinika Tepić, koja je predstavnik političkog krila interesno-poslovnog lobija na čijem čelu su predsednik moćne Junajted grupe Dragan Šolak i lider SSP Dragan Đilas, ponovo iznela niz lažnih i proizvoljnih informacija o Kuriru i Telekomu. Javno poznate podatke ona je pokušavala da predstavi kao nekakvu tajnu koja je skrivena od javnosti iako su lako dostupni svima i povodom njih je naša kompanija već dala jasne i precizne odgovore\nNapadi na Kurir nastavljaju se iz dana u dan! Juče je na našu kuću ponovo udarila potpredsednica Stranke slobode i pravde (SSP) Marinika Tepić, koja je predstavnik političkog krila interesno-poslovnog lobija na čijem čelu su predsednik moćne Junajted grupe Dragan Šolak i lider SSP Dragan Đilas. Tepićeva je na jučerašnjoj konferenciji iznela niz proizvoljnih i netačnih optužbi na račun Kurira i Telekoma Srbije. Na Telekom, kao jaku državnu kompaniju, udarila je po istoj matrici kao što to čini Junajted grupa, koja mesecima vodi žestoku hajku protiv tog preduzeća, a koje joj je zasmetalo zbog širenja na tržištu. Interesno-poslovni lobi iznova pokazuje da im je cilj da po svaku cenu oslabe državnu kompaniju, te da nemaju nameru da se u tome zaustave, što pokazuju i česte Tepićkine konferencije koje održava upravo ispred Telekoma.\nNišta novo nije rekla\nZanimljivo je, međutim, da je sve što je Tepićeva juče iznela o Kuriru i Telekomu zapravo stara priča i da tu nije bilo nijednog novog podatka, kojim bi makar opravdala konferenciju. Istovremeno, javno poznate podatke ona je pokušavala da predstavi kao nekakvu tajnu koja je skrivena od javnosti iako su lako dostupni svima. A po već razrađenom sistemu, izveštaje s Tepićkine konferencije odmah su preneli upravo mediji interesno-poslovnog lobija - N1, Nova S, Direktno... Na naša pitanja, Tepićeva ni juče, kao ni pre sedam dana, nije konkretno odgovorila. Tako je javnost ostala uskraćena za odgovore na pitanja o tome zašto se ona uključuje u igru Šolaka i Đilasa, te zašto radi protiv Telekoma i građana Srbije, a zarad interesa strane kompanije.\nOno što je posebno simptomatično jeste činjenica da se Tepićeva juče sve vreme pozivala na podatke koje je pre nekoliko meseci u javnosti tendenciozno plasirao N1, koji je deo moćne Junajted grupe. Naša kuća je još tada, da bi otklonila sve nedoumice, vrlo jasno i precizno odgovorila televiziji N1, ali su oni tendenciozno preneli samo delove odgovora koji njima odgovaraju.\nInteresantno je i da u javnosti ne postoji nijedna negativna informacija o našem poslovanju, a da nije potekla od Junajted grupe i njenih medija. Zanimljivo je takođe da je N1 u svoje redove doveo novinarku BIRN koja je među prvima iznosila poluinformacije o Kuriru i Telekomu, a koja je na ovoj televiziji nastavila da učestvuje u kreiranju laži i spinovanju vesti o radu naše kompanije.\nOrkestrirana hajka Junated grupe\nInače, Tepićkina konferencija održana je samo nekoliko dana pošto je mali bljutavi veb-tabloid Direktno, preko kandidata za direktora RTS Vaska Vasovića, takođe sproveo hajku na nas.\nSve to jasno ukazuje da postoji orkestrirana hajka na Kurir, a glavni razlog za to je razotkrivanje šeme delovanja medija koji su pod kontrolom interesno-poslovnog lobija - N1, Nova S, Danas, portala Direktno i Cenzolovka... Jedan od razloga za udar na nas je i istraživanje kojim smo otkrili šta se krije i iza konstantne kampanje medija u okviru Junajted grupe protiv državnog Telekoma.\nPonestaje relevantnih ljudi\nOsim Tepićeve, u kampanju protiv Telekoma uključio se juče i potpredsednik Narodne stranke Miroslav Aleksić. On je podneo krivičnu prijavu protiv odgovornih za poslovanje te kompanije. Međutim, očigledno je da interesno-poslovnom lobiju u kampanji protiv Telekoma ponestaje relevantnih ljudi, pa zato izvlače ljude poput Aleksića.\nNastavljaju se brutalni napadi\nPovodom kontinuiranih napada na Telekom oglasila se saopštenjem i ta kompanija: - Obaveštavamo javnost da je ovde očigledno reč o najbrutalnijoj kampanji koja se vodi sa ciljem jačanja jedne strane kompanije, a koja predstavlja direktnu konkurenciju Telekomu Srbija. Svi pokušaji urušavanja Telekoma Srbija neće uspeti, jer će kompanija još odlučnije sprovoditi svoju razvojnu strategiju. Podsećamo, naš cilj je da postanemo regionalni lider u pružanju svih usluga i motor razvoja privrede u regionu.\nNerazuman potez direktora za ljudske resurse\nTokom konferencije ispred zgrade Telekoma na Novom Beogradu izašao je Draško Marković, izvršni direktor za ljudske resurse Telekoma, i krajnje neposlovno i na neprimeren način zahtevao da se prekine snimanje. On je rekao da Tepićeva i njen tim nemaju dozvolu za snimanje ispred njihove zgrade, zbog čega svi, uključujući i novinare, treba da se udalje. Iako je obezbeđenje pre konferencije Mariniku zamolilo da iz atrijuma izađe na javni prostor, ovakav potez ocenjujemo kao neprimeren i nerazuman. Marković i Tepićeva su imali kraći verbalni sukob, a konferencija je prekinuta.\nKurir je u svom opširnom istraživanju otkrio šta se krije iza napada Junajted grupe na Telekom. Takođe, razotkrili smo i vezu čelnog čoveka Junajted grupe Dragana Šolaka i lidera Stranke slobode i pravde Dragana Đilasa.\nKurir je, naime, otkrio da N1 izveštavanjem o poslovanju Telekoma kroz selektivne podatke, za račun svojih vlasnika Junajted grupe, pokušava da oslabi državnu kompaniju koja je u poslednje dve godine Junajted grupi postala ozbiljan konkurent u celom regionu, ugrožava je i ometa u daljem širenju na tržištu. Takođe, otkrili smo da je Junajted grupa početkom ove godine dostigla rekordnu zaduženost od tri milijarde evra, što je skoro tri puta veći dug od Telekomovog.\nKurirJunajted grupaTelekom SrbijaDragan SolakMarinika Tepić


Humanitarni turnir za Marka - juGmedia\nVRANJE – Humanitarni turnir u malom fudbalu za prikupljanje pomoći Marku Zlatanoviću, biće organizovan 3. aprila u Sportskoj hali u Vranju, kako bi se sakupila novčana sredstva za njegov odlazak na lečenje matičnim ćelijama u Moskvu.\nMarko Zlatanović boluje od mišićne distrofije, sa oštećenjem donjih ekstremiteta od čak 70 odsto, a po mišljenju lekara iz Rusije, terapija matičnim ćelijama najverovatnije bi doprinela izlečenju. Problem je cena operativnog poduhvata, koji u ruskoj prestonici košta 30.000 evra.\nTurnir će biti organizovan po sistemu 4+1, gde su zamene neogranicene. Svaki tim koji učestvuje na turniru doniraće 1.000 dinara, a ekipama je dozvoljeno da u svojim redovima imaju muškarce i žene.\nPrijave zainteresovanih ekipa mogu da se obave na broj telefona 064 469 44 51.\nDobrovoljni novčani prilog na ulazu biće ujedno cena ulaznice za utakmice.\nPrijavljivanje ekipa traje do petka 1. aprila. Žreb ce biti održan u 15 časova, sutradan 2. aprila, i to u prisustvu kapitena ekipa u Sportskoj hali.\nZa one koje ne učestvuju, a žele da pomognu, mogu to da učine uplatom na na dinarski racun u “Uni credit” banci 170-0010296628000-75, ili da pošalju SMS poruku sa sadržajem 124 na 3030. Cena poruke iznosi 100 dinara.\nPodsećanja radi, Marko Zlatanović se uprkos bolesti neumorno bori sa svakodnevnim izazovima života. Iako ima poteškoća u normalnom kretanju, Marko je bio redovan student i postao diplomirani ekonomista sa licencom za knjigovodstvo i položenim državnim ispitom ekonomiju.\nNepoverenje poslodavaca u njegove sposobnosti dovela je do toga sa svoje radno iskustvo zasnuje u okviru programa stručne prakse, koja se sprovodi u Vranju. Ali je nažalost njegov angžman trajao samo godinu dana.\nMarko je inače i vatreni navijac Partizana, koji se takođe uključio u akciju prikupljanja pomoći, a bio je i gost FK Partizan, u prostorijama kluba.\nMarko je poznat u gradu po svom vedrom duhu i optimizmu koji ga krasi.\nU Pekingu je počeo veliki međunarodni samit ”Pojas i put” a u delegaciji Srbije koju predvodi predsednik Aleksandar Vučić je i gradonačelnik…\nNa parkingu u centru Niške Banje večeras oko 21 čas izbila je vatra na policijskom vozilu, saznaje Jugmedia od očevidaca. Prema njihovim rečima,…\nVeliko interesovanje za Festival gitare u Leskovcu\nU organizaciji Muzičke škole „Stanislav Binički“ u Centru za stručno usavršavanje u obrazovanju održan je XV Internacionalni festival gitare.…


Sud zabranio konkurs i korišćenje znaka grupe EKV\nIzvor: Radio Televizija Vojvodine, 02.Nov.2020, 11:05\nPrivredni sud u Beogradu je, na zahtev Zadužbine Milana Mladenovića, privremenom merom zabranio kompanijama Mascom i Tin Drum Music da koriste znak EKV u nazivu njihovog konkursa i ta odluka stupa na snagu odmah, saopštila je danas Zadužbina.\nTe kompanije ne samo da ne mogu da koriste znak EKV u vezi sa konkursom, nego ni na bilo kojoj poslovnoj dokumentaciji, na internet stranicama, na reklamama, navodi se u saopštenju.\nOva odluka važiće sve dok sud u posebnom >> Pročitaj celu vest na sajtu Radio Televizija Vojvodine << postupku, koji će biti pokrenut u roku od 30 dana, ne donese odluku o tome da li će zabrana da postane trajna, kao i odluku o naknadi štete, objavljivanju presude, troškovima.\nU obrazloženju odluke, Privredni sud je naveo da je Zadužbina Milana Mladenovića učinila verovatnim da su Mascom i Tin Drum Music "izvršili povredu žiga" EKV i da postoji opasnost da povreda bude ponovljena.\nSud u obrazloženju, takođe, navodi da radnje Mascoma i Tin Drum Musica predstavljaju "podražavanje oznaka koje su registrovne i zaštićene pravom", a da bi svako dalje ponašanje Mascoma i Tin Drum Musica "koje ide za tim da se na svojevrstan način zloupotrebljavaju zaštićeni znakovi", koje je zaštitila Zadužbina, predstavljalo podražavanje koje je "protivno načelu poštovanja dobrih poslovnih običaja i poslovnom moralu".\nU saopštenju se podseća da je Zadužbina Milana Mladenovića, kao jedini legalni i pravni naslednik zaostavštine Milana Mladenovića, zaštitila žigove EKV i Ekatarina Velika u Zavodu za intelektualnu svojinu.


Pronađena tijela devet žrtava avionske nesreće u Rusiji | Visokoin.com\nPronađena tijela devet žrtava avionske nesreće u Rusiji\nOstaci aviona, u kojem je bilo 28 osoba, pronađeni su pet kilometara od piste u Palani, a potragu spasiocima otežava težak teren.\nSpasioci su pronašli tijela devet nastradalih na ruskom Dalekom istoku u padu aviona An-26 koji je letio između Petropavlovska-Kamčatskog i Palane.\n“U akciji pronalaženja nastradalih u jučerašnjoj [utorak] avionskoj nesreći do sada su locirana tijela devet žrtava”, potvrdio je za Tass izvor iz ruskog sektora za vanredne situacije, prenosi Tanjug.\nSpasioci su u utorak pronašli dijelove aviona An-26 nestalog na Kamčatki, potvrdila je Ruska državna agencija za aviosaobraćaj Rosavijacija.\nPao pet kilometara od piste\nPrema do sada raspoloživim podacima, u ovoj nesreći nema preživjelih.\nNavedeno je da su ostaci aviona, u kojem je bilo 28 osoba, pronađeni pet kilometara od piste u Palani, a potragu spasiocima otežava težak teren.\nAvion, dvomotorni turbopropelerni Antonov An-26, letio je od regionalnog glavnog grada Petropavlovsk-Kamčatski prema Palani, mjestu na sjeveru Kamčatke, kada je izgubio kontakt sa zračnom kontrolom, objavilo je rusko Ministarstvo za vanredne situacije.\nAvion je pao pet kilometara od piste aerodroma na koji je trebao da sletjeti.\nAvion je u vlasništvu kompanije Kamchatka Aviation Enterprise, a u funkciji je od 1982. godine,\nDirektor kompanije Aleksej Habarov rekao je za Interfax da je avion bio tehnički ispravan.\nNekoliko smrtonosnih nesreća\nŠefica lokalne vlasti u Palani Olga Mokhireva također je bila u avionu, rekli su glasnogovornici vlade Kamčatke.\nLoše održavanje aviona i slabi sigurnosni standardi i dalje su problem u Rusiji, zbog čega je u zemlji posljednjih godina zabilježeno nekoliko smrtonosnih avionskih nesreća.\nPosljednja velika avionska nesreća dogodila se u maju 2019. godine, kada se Sukhoi Superjet, u vlasništvu kompanije Aeroflot, zapalio na pisti moskovskog aerodroma, usmrtivši 41 osobu.


HRPRO :: Novosti :: U međuvremenu :: Pravi ljudi na pravom mestu\nnedelja, 31 maj 2015 09:39\nU današnje vreme, svedoci smo otvaranja i razvijanja sve većeg broja kompanija, firmi, aktuelnih zanimanja i poslovnih trendova, ali to ne znači da poslodavci uvek nepogrešivo biraju ’prave ljude za prave pozicije’.\nModerne organizacije nastoje da uvaže postulat na kojem se zasniva svaka uspešna kadrovska politika, a on glasi: ’Pravi čovek na pravom mestu’ – što znači da koliko god neko bio uspešan na jednoj poziciji, ne znači da će zablistati i na nekoj drugoj.\nKompanije sve više pažnje posvećuju novim kadrovima, jer izbor kvalitetnih ljudi ne utiče značajno samo na uspeh proizvoda i usluga, već i na korporativnu kulturu cele organizacije. Prema istraživanju Instituta Saratoga, troškovi po jednom novozaposlenom iznose do 10.000 dolara.\nKako odabrati prave saradnike?\nKarakteristikama ličnosti zaposlenih, kao i kandidata za posao, bave se stručni timovi u okviru HR službe koja postaje sve popularniji i važniji odsek bilo kog preduzeća i poslovanja. Prilikom odabira adekvatnih sagovornika, trebalo bi obratiti pažnju na tri stvari: ličnost koja najbolje odgovara potrebama posla, ličnost koja ima urođenu predispoziciju za bavljenje određenim poslom i ličnost koja će se sa svojim odlikama uklopiti u radni ambijent, tako da postane konstruktivni deo tima. Birajte ljude čiji su identitet (ono što jesu) i imidž (slika o sebi koju šalju drugima) u saglasju, jer ukoliko se osobine koje poseduju ne slažu sa onim kako komuniciraju sa okolinom, postoji šansa da ’igraju igre’, nose maske i sprovode različite zamke i taktike. U današnje vreme, lako je uočiti ovaj (dis)balans, budući da postoje konkretni pismeni i usmeni testovi koji se time bave. Unutar svake HR službe trebalo bi da postoji barem jedan psiholog, čije će vam stručno znanje pomoći da brže i jednostavnije procenite osobe sa kojima (potencijalno) sarađujete.\nNa tržištu rada postoje brojne kontradiktornosti: dok se sa jedne strane poslodavci žale na neobučene i nekompetentne ljude, sa druge strane su zatrpani molbama, prijavima, biografijama, fakultetskim diplomama i potvrdama koje svedoče o stečenom iskustvu iz određene oblasti. Jednako je primetan i fenomen država sa mizernim, zadovoljavajućim ili enormnim stepenom zaposlenosti.\nNa zapadu, situacija funkcioniše ovako: sve više američkih kompanija se okreće srednjoškolcima i studentima koje ’regrutuju’ i obučavaju za kompjuterske poslove, pomažući im da plate školarine uz garanciju za zaposlenje nakon diplomiranja – takav je slučaj sa high-tech kompanijama iz severne Virdžinije. Važan izvor pronalaženja adekvatnih ljudi su preporuke, koje štede vreme i novac, a i globalno tržište radne snage zadovoljava standarde poslodavaca. Na primer, Rusija, Indija, zemlje Istočne Evrope ili Azije postaju zanimljiva i primamljiva područja za one koji traže specijaliste i talentovane stručnjake. Visoka tehnologija omogućava da se jednim pritiskom na dugme, na osnovu unetih ključnih reči, dobije struktura kandidata koji je kompaniji potreban, a uvode se i novi programi nastali usled izvesnih promena. Na primer, pre samo nekoliko godina, u SAD se od bivših poslodavaca moglo saznati sve o radnim navikama potencijalnih kandidata, međutim, zbog ekspanzije sudskih tužbi i kršenja prava zaposlenih, sada je moguće saznati samo vreme kada je kandidat bio zaposlen u bivšoj firmi. Zbog toga se mnoge kompanije oslanjaju na psihološke testove, među kojima je vrlo popularan Profesionalni profil.\nJoš jedna stvar koja se znatno promenila u odnosu na protekle godine je da se u 21. veku veća fleksibilnost traži od poslodavaca nego od radnika, te se velika pažnja posvećuje zahtevima vezanim za platu, enterijer, trening, radno vreme. O tome svedoči elektronska kompanija Jabil Circuit Inc. sa Floride koja je želela da angažuje šest inžinjera iz kompanije Zenith Computers, iz Mičigena, koja je prestala sa radom. Iako su inžinjeri želeli posao, odbili su da se presele na Floridu, što je odlučnu kompaniju Jabil Circuit Inc. navelo da otvori kancelariju u Mičigenu, koja je sa Floridom povezana direktnim satelitskim vezama. Razmišljajte o tome šta ste sve spremni da uradite da privučete i zadržite prave ljudi, koji će vam biti pouzdani i kooperativni saradnici, jer se investiranje u dobar odnos dugotrajno isplati.\nVažni faktori koji garantuju uspeh\nKada birate saradnike, obratite pažnju na to da budu realistični, istraživački nastrojeni, kreativni, društveni, preduzimljivi i prilagodljivi. Osim toga, najuspešniji ljudi sveta savetuju da uspeh kompanije često zavisi od ljudi od kojih najmanje očekujete, a koje pronalazite na slučajnim mestima. Richard Branson je jedan od onih koji zastupa stav da poslodavac najpre treba da veruje nečijim osobinama, harizmi i samoj ličnosti, nego kvalifikacijama. Izvršni direktor vodeće američke softver kompanije RedHat, James Whitehurst, preporučuje da tražite intelektualno znatiželjne ljude koji su drugačiji od vas i od kojih možete da naučite, bez obzira što se na hijerarhijskoj lestvici nalaze na nižoj poziciji od vas. Sličnog mišljenja je i Clara Shih, izvršni direktor kompanije Hearsay Social, koja kaže da je tajna u proaktivnom traženju atipičnih kandidata i stvaranju novih radnih pozicija baš za njih. U svetu biznisa posebno se cene i emocionalna inteligencija, brzina, pamet, talenat, dobra saradnja, konstruktivan odnos, odgovornost, marljivost i prekoračenje postojećih granica, u korist kreativnosti i progresa.


EU traži od SAD da pojednostavi pravila za izvoz LNG - Akta.ba\nEU traži od SAD da pojednostavi pravila za izvoz LNG\nEU je pristala da izgradi više terminala za uvoz američkog LNG.\n10.08.2018. 10:50 / Izvor: EurActiv.rs\nEvropska unija traži od SAD da smanji birokratiju i pojednostavi pravila za izvoz svog tečnog prirodnog gasa (LNG) ukoliko želi da ga EU više kupuje. Od aprila 2016, kada je prvi tanker sa američkim LNG stigao u jednu portugalsku luku, uvoz tog energenta u EU iz SAD porastao je sa nula na 2,8 milijardi kubnih metara.\nU uslovima trgovinskog spora zbog carina, predsednik SAD Donald Tramp i predsednik Evropske komisije Žan-Klod Junker složili su se u julu da počnu pregovore sa ciljem "nultih carina" i "nultih subvencija" na industrijske proizvode isključujući automobilsku industriju.\nJunker je 9. avgusta rekao da, ako bude dovoljno jeftin, američki gas može da pomogne EU da diverzifikuje snabdevanje energijom i prekine zavisnost od gasa iz Rusije, prenela je agencija AP.\nMeđutim, kako je rekao, "SAD treba da uradi svoj deo i ukloni birokratske prepreke. Obe strane će mnogo dobiti ako rade zajedno na polju energetike".\n"Divezifikacija je važan element za obezbeđenje snabdevanja gasom u EU. Povećanje uvoza LNG sa konkurentnom cenom iz SAD stoga je dobrodošlo. To se dešava u vreme kada proizvodnja gasa u EU pada brže nego što je prognozirano dok se elektrane na ugalj u EU postepeno zatvaraju", istakao je evropski komesar za klimatske akcije i energetiku Migel Arias Kanjete, objavila je EK.\nEU kofinansira ili se obavezala da konfinansira projekte LNG infrastrukture u vrednosti većoj od 638 miliona evra.\nUz postojeće kapacitete od 150 milijardi kubnih metara, EU podržava 14 LNG infrastrukturnih projekata koji će do 2021. povećati kapacitet za još 15 milijardi. To bi, ako uslovi na tržištu budu dobri a cena konkurentna, mogao da bude LNG iz SAD.\nPrema važećim američkim propisima, izvoz LNG u Evropu zahteva prethodno regulatorno odobrenje. U Komisiji kažu da o tim ograničenjima treba razgovarati i da američka pravila treba da olakšaju a ne otežaju izvoz LNG u EU.\nTrgovinski zvaničnici EU i SAD razgovaraće 20. avgusta u Vašingtonu o povećanju američkog izvoza LNG u EU.\nInače, globalno tržište LNG je sve fluidnije i konkurentnije. Prognozira se da će između 2017. i 2023. globalna trgovina LNG porasti za više od 100 milijardi kubnih metara, sa 391 na 505 milijardi.\nMeđunarodna agencija za energiju očekuje da uvoz LNG u Evropu poraste za gotovo 20% do 2040. u odnosu na nivo iz 2016.


GSP od PENALA Kinezima KUPUJE tri električna autobusa - Bizlife.rs\n19:55 Beograd, 08.10.2019.\nGeneralni direktor GSP Beograd Radiša Momčilović izjavio je da će to preduzeće naplatiti penale u iznosu od 1,46 miliona evra kineskoj kompaniji Hajger zbog kašnjenja u isporuci jednog broja autobusa.\nMomčilović je naveo da je danas istekao rok za isporuku novih 174 autobusa od strane Hajgera.\n“Isporučen je prvi lot autobusa, a od dobavljača smo obavešteni da će isporuka ostalih autobusa kasniti zbog zastoja u proizvodnji motora za evropsko tržište”, naveo je Momčilović u pisanoj izjavi.\nKako navodi, do kašnjenja je došlo zbog primene najnovijih ekoloških standarda u proizvodnji automobilskih motora u EU po kojima svi motori moraju da imaju oznaku “EURO 6 step D” od 1. septembra ove godine, odnosno zbog te promene kineski proizvođač nije imao dovoljno novih motora po standardima EU da ugradi u autobuse i zato isporuka kasni.\n“GSP će pristupiti primeni odredbi Ugovora i naplatiće penale u iznosu od 1,46 miliona evra za ostatak autobusa koji nisu isporučeni u predviđenom roku”, istakao je Momčilović.\nOn je izrazio nadu da će svih 174 novih autobusa biti na ulicama do 30. novembra ove godine kako je, naveo je, kompanija Hajger obećala.\nGradski sekretar za javni prevoz Jovica Vasiljević izjavio je da je GSP Beograd postupio ispravno kada je naplatilo penale za kašnjenje i najavio da će za taj novac biti kupljena tri nova električna autobusa.\n“Od tog novca kupićemo tri nova električna autobusa. Grad će od svojih sredstava kupiti još sedam autobusa i tako pokrenuti novu ekološku liniju koja će saobraćati između Slavije i Kalemegdana”, rekao je Vasiljević.\nKineska kompanija Hajger saopštila je danas da će doći do kašnjenja u isporuci jednog dela ugovorenih gradskih autobusa i zbog toga uputila izvinjenje Beograđanima.\nkasnjenje isporuka autobus gsp elektricni autobus penal hajger


Kompletna obnova objekata Gerontološkog centra | (Vesti - 18. 10. 2019) Subotica.com\nU kompletnu obnovu objekata Gerontološkog centra, Dom za stare u Dudovoj šumi i Dom za odrasla lica biće uloženo 900 miliona dinara. Radove finansira republička Kancelarija za javna ulaganja, uz podršku Pokrajinske vlade i Grada Subotice.\nRadove su danas obišli Igor Mirović, predsednik Pokrajinske vlade, Predrag Vuletić, pokrajinski sekretar za socijalnu politiku, demografiju i ravnopravnost polova, Bogdan Laban, gradonačelnik Subotice i Marko Blagojević, direktor Kancelarije za javna ulaganja.\n- Veoma sam zadovoljan radovima koje sam danas video u Subotici i saradnjom sa Kancelarijom za javna ulaganja. Naša osnovna dužnost je da obezbedimo korisnicima i zaposlenima bolje uslove za život i rad - istakao je pokrajinski premijer Igor Mirović. -Nastavićemo i dalje zajedno rekonstrukciju objekata socijalne zaštite u Novom Sadu i u Bačkoj Topoli, a zajednički ćemo raditi i na rekonstruisanju regionalnih bolnica. Čeka nas obnova Opšte bolnice u Subotici i to je jedan veliki i kompleksan posao. Socijalna zaštita je najosetljivija oblast društva i tu država i društvo pokazuju koliko su snažni i sposobni.\nZa nabavku medicinske i druge opreme, Pokrajinska vlada je za Gerontološki centar u Subotici od 2016. godine do danas izdvojila 43,2 miliona dinara. U godinama iza nas, vrlo malo se ulagalo u objekte socijalne zaštite, prioritet su imale obrazovne i zdravstvene ustanove.\n- Nastavićemo zajedno da radimo ovaj posao sve dok poslednji objekat socijalne zaštite ne obnovimo. U ovom sektoru zatekli smo veoma devastirano stanje, sektor socijalne zaštite ranije je bio u zapećku, a danas nam je, što pokazujemo i na terenu, u vrhu prioriteta - poručio je Marko Blagojević, direktor Kancelarije za javna ulaganja.\nGerontološki centar je lider u oblasti socijalne zaštite u Srbiji, a ovom obnovom njegovih 530 korisnika imaće još bolje uslove za život u trećem dobu.\n- Projekat koji smo danas obišli rezultat je zajedničkog rada Grada Subotice, Pokrajinske vlade i Kancelarije za javna ulaganja. Želimo da svi objekti Gerontološkog centra budu na najvišem mogućem nivou - naglasio je Nenad Ivanišević, direktor Gerontološkog centra.\nNenad Ivanišević gerontološki centar subotica igor mirović


ARLON je američki proizvođač dekoratvnih folija za automobile i grafiku i nalazi se u samom svetskom vrhu među proizvođačima kada su kvalitet i iskustvo u pitanju.\nARGON MANOUKIAN je italijanski renomirani proizvođač programa za sito štampu vrhunskog kvaliteta. Nudimo zaista široku paletu proizvoda ovog proizvođača, čuvenog po kvalitetu boje: PVC boje, tekstilne vodene boje, tekstilne plastisol (uljane boje), emulzije, razređivači, prateća hemija…\nASLAN predstavlja jednog od poznatijih proizvođača samolepljivih folija za različitu namenu. Preko 65 godina porodična kompanija ASLAN, Schwarz GmbH & Co. KG uspešno razvija, proizvodi i prodaje svoje inovativne i visoko kvalitetne proizvode: kolorne, dekorativne, metalizirane i druge folije, samolepljive memo table, šablonske i transfer folije, materijale za digitalnu štampu i druge materijale kako za grafičke, tako i za industrijske aplikacije.\nBORDEAUX se početkom 21. veka zajedno sa globalnim razvojem inkjet tehnologije okrenuo razvijanju inkjet boja. Kako je kompanija razvijala sofisticiranije formule boja, sva pažnja je usmerena ka proizvodnji inkjet boja za industrijske aplikacije. Današnji proizvodi su dizajnirani za digitalnu industriju velikog formata, tako da Bordeaux podržava printere koji štampaju roll-to-roll, tvrde materijale i print/cut inkjet aplikacije. Boje igraju glavnu ulogu u produkciji postera, bilbolorda, auto-grafike kao i još mnogo toga.\nBRUXSAFOL, kompanija koja preko 40 godina drži poziciju jednog od najuspešnijih snabdevača visoko kvalitetnih, funkcionalnih folija, za arhitektonski i automobilski sektor. Druga generacija ove porodične firme već 10 godina vodi poslove i nastavlja tradiciju dobrog poslovanja u srcu Bavarske, Nemačka.\nCHEMICA je francuska kompanija osnovana 1983. godine, kao inovativni proizvodjač transfer folija za tekstil. Sedište kompanije je u Sent-Etjenu u Francuskoj. Proizvodnja obuhvata veoma tanke transfer folije, sa najširim opsegom boja na tržištu, koji se konstatno obogaćuje novim nijansama i modnim šablonima. Svi materijali su testirani u Chemica laboratoriji, otpornost na pranje i kvalitet boje se konstatno kontroliše.\nEURODROP je italijanski proizvođač, koji od 1970. godine proizvodi hemikalije, mašina i prateću opremu za izradu stikera od smole. Njihova široka paleta epoksi smola i poliuretana, rezultat je kontinuiranog tehnološkog istraživanja, čime zadovoljavaju potrebe u dekorativnoj i štamparskoj industriji. Pažnja koju posvećuju kupcima i praćenje najnovijih internacionalnih standarda čini ovaj brend jednim od najpouzdanijih.\nFEDRIGONI, tačnije grupacija Fedrigoni, je jedan od svetskih lidera u proizvodnji širokog asortimana najrazličitijih papira i kartona za razne namene – od umetničkih vrsta papira do sigurnosnih za izradu novčanica. Grupaciju čine pet integrisanih kompanija koje izvoze svoje proizvode u više od 100 zemalja širom sveta.\nGRAPHTEC, kompanija koja nudi nekoliko različitih vrsta tehnologije štampe uključujući pisanje, inkdžet, direktnu štampu i termo transfer. Osnovana 1949. godine, Graphtec korporativna filozofija naglašava ponos u u proizvodima kompanije. Ponos dolazi kroz sve faze, od preliminarnog planiranja i projektovanja do konačne isporuke. Graphtec ponosno priznaje svoj položaj i kao svetski lider u tehnologiji je posvećen daljem jačanju prednosti među konkurencijom, karakteristikama proizvoda, performansama, kao i lake upravljivosti uređaja.\nISEE2 je uspešni i napredni proizvođač i distributer vrhunskih i jedinstvenih samolepljivih proizvoda, lociran u Belgiji, samom srcu Evrope. Primarno tržište im je naravno automobilska industrija (auto grafika), ali takođe nude i proizvode za grafičku delatnost, dekoraciju staklenih površina i dizajn enterijera.\nOLFA je japanski proizvođač vrhunskih skalpela i pribora za rezanje.\nORAFOL Europe GmbH je najveći evropski proizvođač samolepljivih grafičkih materijala i apsolutni lider na svetskom tržištu. Kompanija je značajno investirala u proširenje poslovanja i proizvodnih kapaciteta u proteklih nekoliko godina, tako da sada poseduje oko 140 hiljada kvadratnih metara objekata najsavremenije izrade. Trenutno je prisutna u preko 90 zemalja i posluje u skladu sa sertifikatima EN ISO 9001 i EN ISO 14001, što sve zajedno rezultira u proizvodima nenadmašivog kvaliteta i vrednosti, kao i poverenjem rastuće familije krajnjih korisnika.\nRTAPE snabdeva tržište prvoklasnim materijalima za digitalnu štampu, sito štampu i autografiku od 1980. godine. Veliki broj mašina koje se koriste u proizvodnji su specijalno dizajnirane od strane RTape inženjera da bi se dobio jedinstveni kvalitet proizvoda koji ne mogu biti kopirani.\nREFLECTIV je kompanija koja na tržištu nudi jedan od najkompletnijih i najrazličitijih asortimana samolepljivih folija na svetu. Zahvaljujući visokom kvalitetu njihovih proizvoda, kompanija uspešno godinama posluje u samom evropskom vrhu. Vrhunske samolepljive folije – dekorativne, kolorne, za solarnu zaštitu, za automobilska stakla i dr. – efikasne su i dugotrajne.\nSERICOL, tačnije FUJIFILM Sericol, je globalni lider u formulaciji, izradi i prodaji visoko kvalitetnih boja i prateće opreme za ink-jet štampače, kao i za sito štampu.\nSTAHL’S je američki proizvođač termo materijala za sportsku opremu, lider i inovator u primeni termo materijala u tekstilnoj industriji uopšte.\nTIFLEX je francuski proizvođač kompletnog programa za sito štampu.


Radić: NATO ne gradi svoju bazu već samo pomaže Albaniji - CdM\nRadić: NATO ne gradi svoju bazu već samo pomaže Albaniji\nTrenutna albanska vojna infrastruktura ne odgovara savremenim potrebama Alijanse i Tirana pokušava da pridobije NATO za finansiranje dijela njihovih potreba, zbog čegaje u javnosti stvorena pogrešna teza da u Albaniji NATO gradi svoju vazduhoplovnu bazu, ocijenio je za Pobjedu vojni analitičar Aleksandar Radić.\n“Ako NATO pomogne da Albanija ili, recimo, sjutra Crna Gora, sredi neku bazu, to nije NATO baza, već je to albanska ili crnogorska, i tu mogu doći vojne jedinice na vježbu, ali nema ambicije da neko od država stalno bude prisutan u tim bazama, kao što je to, recimo, slučaj sa misijom KFOR na Kosovu ili misijom Odlučna podrška u Avganistanu”, pojasnio je Radić.\nAlbanski premijer Edi Rama najavio je prekjuče da će NATO investirati više od 50 miliona eura za modernizaciju vazdušne baze u mjestu Kučova.\nSjevernoatlantski savjet je odobrio odluku da se izgradi prva vazduhoplovna baza na Zapadnom Balkanu u Albaniji. Od sredstava Sjevernoatlantskog saveza i u partnerstvu sa Vladom Republike Albanije, NATO će investirati više od 50 miliona eura, samo za prvu fazu projekta modernizacije vazduhoplovne baze u mjestu Kučova naveo je Rama na svom nalogu na Fejsbuku. Dodao je da će Kučova, takođe, služiti kao nacionalna baza za albanske vazduhoplovne snage ocijenivši da ova strateška investicija NATO-a u Albaniji predstavlja novi standard za oružane snage Albanije.\nRadić, komentarišući najavu Rame, kaže da Albanija želi da ojača svoje nacionalne odbrambene kapacitete, a nemaju novca i mogućnosti.\n“Tehnika koju su kupovali prethodnih godina uglavnom stoji, leti se jako malo, obuka je dosta ograničena i uglavnom usredsređena na one sastave koji su deklarisani i koji mogu da se upotrijebe u multinacionalnim operacijama. Albanija želi da oživi svoje snage i jedan veliki problem je infrastruktura koja je naslijeđena iz vremena Hladnog rata i koja je rađena u vrijeme kad su bili oslonjeni na spoljašnje saveznike. Zato Albanija pokušava da pridobije NATO da finansira dio njihovih potreba i tu će nastati zamjena teza jer će svi u regionu da prenesu kako NATO gradi bazu u Albaniji. Ali to nijesu NATO baze, već ih Albanija stavlja na raspolaganje NATO-u”, kazao je Radić.\nNaglašava da u ovom trenutku nema nagovještaja da bilo ko u NATO-u ima ambiciju da u tim bazama drži svoje svoje snage već, dodaje on, saveznici imaju obavezu da pomažu manje razvijene članice. Dodaje da je veliko pitanje da li će Albanci zaista dobiti podršku za izgradnju ove baze.\nTagoviAlbanija Aleksandar Radić baza Crna Gora NATO


Плате расту упркос кризи - SAVEZ SINDIKATA REPUBLIKE SRPSKE\nNaslovnaAktuelnoPlate rastu uprkos krizi\nUprkos krizi izazvanoj virusom korona, trend rasta prosječnih plata u Srpskoj se nastavlja, o čemu svjedoče podaci Zavoda za statistiku RS prema kojima je avgustovska neto zarada radnika u prosjeku iznosila 962 KM, što je 52 marke više u odnosu na isti mjesec lani, odnosno za 110 maraka u poređenju sa 2018. godinom.\nZavod je juče saopštio da je prosječna plata nakon oporezivanja isplaćena u avgustu 2020. u odnosu na jul ove godine nominalno veća za 0,8 odsto, a realno za jedan odsto. Zabilježeno je uvećanje i primanja prije oporezivanja, pa je tako prosječna bruto plata u avgustu iznosila 1.494 KM, što predstavlja uvećanje za 80 KM naspram istog mjeseca prošle godine.\n– U avgustu ove u odnosu na avgust 2019. godine sva područja su ostvarila nominalni rast plate nakon oporezivanja, a najveći je zabilježen u područjima administrativne i pomoćne uslužne djelatnosti i to 13 odsto, u oblasti umjetnosti, zabave i rekreacije 10,6 odsto, te obrazovanja 8,1 odsto – saopštili su iz Zavoda.\nNajviše prosječne plate već po tradiciji isplaćene su u području finansijske djelatnosti i djelatnosti osiguranja, a u avgustu su iznosile 1.467 KM, dok su najniže u građevinarstvu, gdje je radnicima u prosjeku isplaćeno 668 maraka.\nPredsjednik Unije udruženja poslodavaca RS Saša Trivić kaže za “Glas Srpske” da je rast plata rezultat zalaganja svih da se zadrži radna snaga u RS, te da i pored kompleksne situacije zbog virusa korona poslodavci nastoje da nastave taj trend.\n– Važno je i to što zarade rastu iz mjeseca u mjesec tokom godine. Nekoliko faktora je uticalo na povećanje prosječne zarade u toku godine i u odnosu na protekli period, a svakako najvažniji je zalaganje poslodavaca da očuvaju radnu snagu u Srpskoj, nakon što smo se u jednom trenutku suočili sa velikim odlivom stanovništva. Svakako, od velike važnosti bili su i podsticaji Vlade RS namijenjeni poslodavcima, odnosno sve one olakšice koje su omogućene u ranijem periodu – kazao je Trivić.\n– Ono što možemo smatrati kao najpozitivnije je da nije došlo do smanjenja plata uprkos pandemiji. Ipak, kada pogledamo primanja po djelatnostima, ako izuzmemo bankarski i još neki sektor, vidimo da su prosječne plate izuzetno niske. Imamo najviše zaposlenih radnika u trgovini, ugostiteljstvu i građevinarstvu, a vidimo da su tu plate značajno niže. Na to utiču dva faktora. Prvi je da neki poslodavci dio plate isplaćuje na ruke, a drugi je da oni svoju radnu snagu plaćaju izuzetno jeftino, zbog čega ostaju bez radnika – kazala je Mišićeva.\n– Poslodavci odbijaju sve naše prijedloge, jer žele da oni budu “gospodari” radnika. Neophodno je da se potpiše taj ugovor, jer samo tako radnici mogu da ostvare sva svoja prava i da se Zakon o radu sprovede u punom obimu – kazala je Mišićeva.


Kompanija Barentz Srbija osnovana je 2009. godine. Nakon više od decenije uspešnog poslovanja, razvili smo snažnu poziciju i postali jedan od vodećih distributera na tržištima Srbije, Bosne i Hercegovine, Severne Makedonije i Crne Gore.\nBarentz Srbija posluje iz sedišta u Beogradu. Aktivni smo u prehrambenoj, farmaceutskoj i kozmetičkoj industriji i prepoznati kao pouzdan dobavljač sirovina od strane svih vodećih regionalnih kompanija u navedenim delatnostima.\nUz jedinstven i visokokvalitetan portfolio koji obuhvata širok raspon standardnih i specijalnih proizvoda, naš iskusan tim nudi vrhunsku uslugu i podršku u oblasti logistike, tehničke primene i usklađenosti kvaliteta proizvoda.\nOdlično poznavanje lokalnih tržišta, inovativan pristup i razumevanje potreba kupaca, praćeno konstantnim razvojem u skladu sa novim trendovima u konditorskoj, mlekarskoj, mesnoprerađivačkoj i ostalim industrijskim granama, čini Barentz Srbiju primarnim izborom za sve upite i podršku u daljem razvoju poslovanja.\nMolimo da nas kontaktirate ukoliko Vam je potrebna pomoć i više informacija u pronalaženju pravog inovativnog rešenja za potrebe Vašeg poslovanja.


Viz Er suspenduje letove iz Slovenije, ukida još linija iz Tuzle | Nova Ekonomija\nViz Er suspenduje letove iz Slovenije, ukida još linija iz Tuzle\nNiskotarifni avio-prevoznik Wizz Air (Viz er) privremeno će obustaviti letove na svojoj jedinoj liniju do Slovenije tokom predstojeće zime, kao i osam letova iz svoje baze u Tuzli, prenosi portal Ex-YU Aviation.\nPoslednja odluka znači da će Viz Er privremeno suspendovati 36 linija sa tržišta u zemljama bivše Jugoslavije.\nPoslednji let između Šarlroa (Belgija) i Ljubljane obaviće se 24. oktobar, a kompanija će od 30. marta 2021. godine obnoviti tu liniju.\nViz Er je prošle godine planirao da smanji broj letova ka glavnom gradu Slovenije, koja bi tako postala sezonska ruta, ali je ta odluka preispitana nakon kraha tamošnjeg prevoznika Adria ervejza u septembru 2019. godine.\nViz Er je počeo da opslužuje slovenačko tržište u oktobru 2012. godine i kontinuirano je održavao letove iz Belgije i Londona, sve do prošlog oktobra, kada je obustavljeno poslovanje sa aerodroma Luton.\nTokom 2018. godine, poslednje pune godine letova od Šarlroa do Ljubljane, Viz je na toj ruti prevezao 33.642 putnika.\nAvio-kompanija će ukinuti letiove iz Tuzle za Berlin, Keln, Baden Baden i Vakjo tokom zimske sezone, sa planovima da ih obnovi krajem marta 2021.\nUsluge do Salcburga, Beča, Bilunda i Fridrihšafena, koje su već obustavljene, takođe se neće se vratiti do letnje sezone 2021. godine.\nKao rezultat toga, Viz Er će preko zime obavljati letove iz Tuzle za Bazel, Dortmund, Han, Memmingen, Ajndhoven, Geteborg, Malme i Skavstu.\nNiskotarifna avio-kompanija se brzo oporavila od tekuće krize sa koronavirusom i trenutno leti sa 80 odsto prošlogodišnjih kapaciteta.\nMeđutim, podaci o broju prodatih karata pokazuju da je oporavak putovanja u Evropi počeo da usporava u avgustu, nakon boljeg poslovanja julu.\nAerodromi Srbije osnivaju firmu Aerodrom Trebinje


U Krajini će biti smanjena proljetna sjetva, sadit će se najviše kukuruz i krompir – Cazin.BA\nPočetna/USK/U Krajini će biti smanjena proljetna sjetva, sadit će se najviše kukuruz i krompir\nbella 20 Februara, 2020\nNa području Krajine tokom proljetne sjetve bit će zasađeno manje od 27 posto ukupnih oraničnih površina. U odnosu na prošlu godinu nije značajno smanjenje, ali gledajući ukupnu površinu podatak je alarmantan.Kako je rekao ministar poljoprivrede USK Sulejman Kulenović nakon 113. sjednice Vlade USK, od 195 hiljada hektara, bit će zasijano 27 hiljada hektara.\n“Uz jesenju sjetvu to je oko 36 hiljada hektara što je manje za više od jedan posto u odnosu na prošlu godinu. Najviše se planira saditi kukuruz, od povrća krompir, a od krmnog bilja silažni kukuruz”, rekao je Kulenović.\nIstakao je kako budžet još nije usvojen pa ne može dati precizne podatke o poticajima, ali da bi iznos ove godine trebao biti veći.\n“Ako uzmemo u obzir pokazatelje da se obrađuje manje od 45 posto raspoloživih oraničnih površina vidljivo da se moraju pod hitno donijeti dugoročnije mjere za stvaranje povoljnog ambijenta za efikasnije korištenje poljoprivrednih resursa te poticajni sistem reorganizirati na način da se podstiče animalna i biljna proizvodnja, uvesti subvencije za mlade poljoprivredne proizvođače, koji su nosioci poljoprivrednih gazdinstava”, rekao je Kulenović.\nObavljeni su razgovori s poljoprivrednicima u svim mjestima USK, a iz nadležnog ministarstva su poručili kako će se potruditi da sve njihove prijedloge usvoje i sufinansiraju ih kako bi stanje u poljoprivrednom sektoru poboljšalo.\nkrajina poljoprivrednici sjetva Vlada USK\nStigli rezultati za 75 poslanih uzoraka – 3 pozitivna iz Bihaća i Cazina\nGdje će migranti nakon isteka ugovora za smještaj u Biri i Miralu


Kazna se ne plaća u slučaju da građani iz dijaspore u Bosnu i Hercegovinu ulaze sa bh. pasošem i u tom slučaju nije potreban ni PCR test na virus COV-19.\nTakođe predočavanja negativnog nalaza PCR testa na virus COV-19 u Bosnu i Hercegovinu mogu ući i državljani Crne Gore, Republike Hrvatske i Republike Srbije, kada u Bosnu i Hercegovinu ulaze direktno iz države čiji su državljani, kao i njihova maloljetna djeca i supružnici koji su državljani drugih zemalja.\nU slučaju da građani iz dijaspore, kao i uostalom svi stranci koji ispunjavaju uslove ulaska u Bosnu i Hercegovinu propisane Zakonom o strancima, u Bosnu i Hercegovinu ulaze sa pasošom druge države moraju predočiti negativnog nalaza PCR testa na virus COV-19 koji nije stariji od 48 sati do dolaska na granični prijelaz Bosne i Hercegovine.\nVučić: Od sutra svi građani BiH mogu da se vakcinišu u Srbiji gdje god hoće. Imamo vakcina koliko hoćete\nVelika Kladuša: Dado i Salih spremni za novu sezonu Šampionata BiH na brdskim stazama


ZA DAN PET ŽRTAVA U posljednja 24 časa korona virusom zaraženo 308 osoba u BiH – Banjaluka Danas\nZA DAN PET ŽRTAVA U posljednja 24 časa korona virusom zaraženo 308 osoba u BiH\nU protekla 24 časa u Republici Srpskoj i Federaciji BiH korona virus je potvrđen kod ukupno 308 osoba, a od posljedica Covid-19 preminulo je pet pacijenata.\nU ovom periodu, u RS je prisustvo korona virusa potvrđeno kod 130, a u FBiH kod 178 osoba, podaci su entitetskih zavoda za javno zdravstvo.\nZa jedan dan, opaka zaraza u RS je odnijela tri života, a riječ je o muškarcu srednje životne dobi iz Lopara, te dva muškarca starije životne dobi iz Rudog i Zvornika.\nU ovom periodu, bitku sa koronom u FBiH izgubili su žena iz Banovića (79) i muškarac iz Sarajeva (74). U RS je, od početka epidemije, preminulo ukupno 155, a u FBiH 119 oboljelih od čega su njih 83 bila starija od 65 godina.\nS druge strane, u Srpskoj su se, do sada, od korona virusa oporavila 2.074, a u Federaciji BiH 2.614 pacijenata od čega u protekla 24 časa njih 99.\nKad je riječ o aktivnim slučajevima, u RS ih je trenutno 2.070, a u FBiH 2.896.\nU Srpskoj su ukupno hospitalizovana 244 pacijenta, od čega u Univerzitetskom kliničkom centru RS 50, a u opštim bolnicama 194. U UKC RS je 31 pacijent sa srednje teškom i teškom kliničkom slikom, od čega je njih 11 na respiratoru, 15 na kiseoničkoj maski i jedan na vensko-venskojmembranskoj oksigenaciji.\nIz IJZ su saopštili da u Srpskoj epidemijska kriva, nakon trenda opadanja, u posljednjem periodu pokazuje porast broja oboljelih.\n– Najveći broj novooboljelih su kontakti otkrivenih pozitivnih lica i lica sa simptomima bez epidemiološke veze – kažu u IJZ.\nIz Zavoda za javno zdravstvo FBiH poručuju da je potreban dalji oprez kako bi se spriječilo širenje infekcije i izbjegao dalji porast broja oboljelih.\n– Neophodno je da se svi pridržavamo mjera lične zaštite. Za adekvatan odgovor na povećan broj slučajeva Covid-19 potrebni su maksimalna odgovornost, saradnja i zajedništvo kako zdravstvenih institucija i ustanova, tako i drugih javnih institucija na svim nivoima vlasti, medija, kao i svakog građanina pojedinačno – poručili su iz ovog zavoda.


Ove aktivnosti odlično utiču na mentalno zdravlje • Vivateka\nPočetna / EKSPERTI / Medicina / Ove aktivnosti odlično utiču na mentalno zdravlje\nU istraživanju je učestvovalo 658 studenata, a rezultati su pokazali da su nakon aktivnosti kao što su pletenje i heklanje bili srećniji i mirniji, a imali su i više energije nego inače. Pletenje i kuvanje su odavno poznati po svojim terepeutskim dejstvima, a ovog puta u istraživanje su uključene aktivnosti poput pravljenja džema, heklanja, slikanja, crtanja, skiciranja, digitalnog dizajna i kreativnog pisanja.\nRezultati istraživanja, koje je sproveo Univerzitet Otago na Novom Zelandu, posebno su razveselili članice Ženskog instituta, koje su uvek isticale važnost ovih aktivnosti.\n„Naše članice uživaju u kreativnim aktivnostima još od 1915. godine tako da je lepo čuti da su konačno pronađeni dokazi da ovakve aktivnosti dovode do blagostanja“, kazala je Dženis Lengli.\nDakle, ukoliko se sutra želite osećati dobro, danas uzmite igle i vunu i počnite da pletete.\n10. April 2016. 0\n20. Jun 2016. 0\nPušenje u automobilu štetnije od udisanja gasova iz auspuha\n31. Avgust 2016. 0\n30. Januar 2016. 1\nZaustavite vreme, bez estetske hirurgije\n13. Mart 2016. 1


'Sezoni nije kraj': Srbi i dalje najbrojniji na Crnogorskom primorju - News - Turistički svet\n"Sezoni nije kraj": Srbi i dalje najbrojniji na Crnogorskom primorju\nU Budvi je za prvih sedam meseci ostvarena skoro polovina turističkog prometa Crne Gore, istakla je direktorka Turističke organizacije Budva Maja Liješević.\nPrema poslednjim podacima Turističke organizacije opštine Budva, ovde boravi oko 40.000 turista, od čega najviše u privatnom smeštaju – oko 28.000.\nNajbrojniji gosti i početkom septembra su iz Srbije, Rusije, Ukrajine i Bosne i Hercegovine.\nU najznačajnijoj turističkoj destinaciji Crne Gore tokom jula je u hotelima boravilo skoro 77.000 gostiju, što je 12 odsto više u odnosu na isti period 2019. godine, a ostvareno je više od 400.000 noćenja, što je skoro na nivou od pre dve godine, pokazali su podaci MONSTAT-a.\n- Odlični rezultati koji su ostvareni u kolektivnom smeštaju na našoj rivijeri tokom prvih sedam meseci ove godine, govore da u ukupnom turističkom prometu Crne Gore, Budva ove godine učestvuje sa 44 odsto u broju dolazaka i čak 48 odsto u ukupnom broju noćenja. Očekujemo da će zvanični podaci za avgust biti na sličnom nivou, a svi preliminarni pokazatelji, uključujući i podatke sa naših informativnih biroa, govore u prilog tome da je visok uporedni procenat u odnosu na 2019. u samom špicu turističke sezone ostvaren i u privatnom smeštaju - ističe Maja Liješević.\nOna kaže da je to dokaz da se zajedničkim naporima i odgovornim odlukama postiglo ono čemu su se svi nadali.\n- Nakon 2020, godine koja je bila izuzetno teška, ne samo za naš, već uopšte svetski turizam, nakon prvih šest meseci ove godine kada smo morali mudro da odlučimo o tome kako spasiti crnogorsku, pa ujedno i budvansku ekonomiju, a istovremeno obezbediti zdravstvenu sigurnost, Crna Gora je otvorila svoje granice i time pružila nadu desetinama hiljadama turističkih radnika i poslenika - kaže LIješević.\nOna navodi i da najave većine budvanskih hotelijera za septembar govore da sezoni nije kraj.\n- U septembru, najlepšem delu godine, turisti će moći da u našem gradu odmaraju pod još povoljnijim uslovima, koristeći posebne ponude i specijalne popuste. Još jednom naglašavamo da je svima nama najvažnije da sačuvamo zdravlje naših sugrađana i turista, da sačuvamo bezbednost naše destinacije, ukoliko želimo da nastavimo sa dobrim rezultatima sve do kraja godine - istakla je direktorka TO Budva.


KOMISIJA ZA ZAŠTITU KONKURENCIJE: FRIKOMU 300 MILIONA DINARA KAZNE ZA ZLOUPOTREBU DOMINANTNOG POLOžAJA\n"Industrija smrznute hrane Frikom iz Beograda zloupotrebila je dominantan položaj na tržištu veleprodaje industrijskog sladoleda na teritoriji Srbije".\nKako je objavljeno na sajtu Komisije za zaštitu konkurencije, saglasno zakonskoj obavezi "Frikomu" je određena mera zaštite konkurencije u vidu obaveze plaćanja novčanog iznosa u visini četiri odsto od prihoda ostvarenog u 2009. godini, što iznosi oko 300 miliona dinara.\nRazvijenim sistemom podsticaja i stimulacija kupaca-maloprodavaca, ovaj proizvođač je odlučujuće uticao na poslovne odluke kupaca da se opredele za "Frikom" kao jedinog dobavljača relevantnog proizvoda, navodi se na sajtu Komisije.\nTo privredno društvo je nametalo obavezu da "Frikomu", u neopravdano visokim iznosima, nadoknade štetu u slučaju da se ne pridržavaju ugovorom preuzetih obaveza.\nPri tome su, kako se dodaje, odredbe u pogledu cena u daljoj prodaji, ekskluziviteta robe u rashladnim uređajima i u maloprodajnom objektu - bitne odredbe ugovora čijim se kršenjem stvara ova obaveza na strani kupaca prema "Frikomu".\n"Frikom" je ugovarao neprimerene i neopravdano kratke rokove u kojima je mogao ostvariti svoje pravo na jednostrani raskid ugovora u slučaju da kupac ne izvršava svoje ugovorne obaveze, posebno one definisane bitnim odredbama u pogledu primene cena u daljoj prodaji i ekskluziviteta u rashladnim uređajima i u maloprodajnim objektima.\nTakođe je ugovarao i primenjivao različite uslove poslovanja sa različitim kupcima, kada je reč o rokovima plaćanja, vraćanju robe u slučaju loših rezultata prodaje i isteka roka upotrebe, kao i rokova za raskid ugovora.


Novi Canon projektor sa WiFi prenosom – Iznajmljivanje projektora Beograd\nCanon Europe, vodeći svetski proizvođač rešenja za obradu slike, danas je predstavio Canon XEED WUX500, kompaktni projektor sa WiFi vezom namenjen za montažnu instalaciju. Korisnici mogu da povežu ovaj projektor s velikim brojem uređaja putem WiFi veze i da uživaju u produktivnijim sastancima uz nenadmašni kvalitet slike. Tanke linije i sitni tekst su tokom projekcije savršeno vidljivi, zahvaljujući rezoluciji i svetloj, jasnoj slici koju projektor nudi.\n„Canon XEED WUX500 stvoren je da bi ispunio pojačanu potražnju tržišta za kompaktnim montažnim projektorom koji se lako instalira, opremljen je WiFi vezom i nudi izuzetan kvalitet slike“, kaže Andreas Herrnböck, evropski direktor razvoja projektorskog poslovanja u odeljenju za vizuelne komunikacije kompanije Canon Europe. „Konferencijski centri, sobe za sastanke i recepcije, na primer, traže svetlu, jasnu sliku čak i pri visokom nivou ambijentalnog osvetljenja. Dodavanje podrške za WiFi u ovaj model otvara nove prilike u obrazovanju, kolaborativnim sastancima i deljenju informacija uz pomoć projekcija koje stvaraju jasnu, detaljnu sliku s dobrim kontrastom i živim bojama. Mogućnost spajanja ivica bez korišćenja PC-ja omogućava povoljno rešenje za prikazivanje jedne, spojene projekcije s više projektora, što je posebno korisno u muzejima i na velikim scenama“.


Nokia D1C telefon bi mogao imati početnu cenu od 150 dolara - MN IT Vesti\nNokia D1C telefon bi mogao imati početnu cenu od 150 dolara\nposted Dec 10, 2016, 11:39 AM by Nenad Cvetkovic [ updated Dec 10, 2016, 11:42 AM ]\nNokia bi, prema očekivanjima, naredne godine trebalo da se vrati na smartfon tržište i to sa uređajem koji trenutno nosi naziv D1C i biće pokretan Android softverom. D1C je privukao dosta interesovanja tokom prethodnih nedelja i meseci, od kako su počele da se pojavljuju glasine o telefonu i svi se nadaju da bi uređaj mogao da vrati Nokiju u dane stare slave.\nDo sada smo imali veliki broj informacija o karakteristikama Nokia D1C telefona, a sada nam sajt Nokiapoweruser donosi i potencijalne cene dve verzije telefona o kojima smo do sada čuli. Prema navodima 2GB RAM varijanta D1C telfona bi mogla imati cenu od 150 dolara, dok će 3GB model koštati 50 dolara više. Cena je u rangu onih za telefone sa sličnim karakteristikama i koji dolaze od kineskih proizvođača.\nZa sada nema zvaničnih nagoveštaja kada će Nokia D1C telefon biti objavljen na tržištu, ali se očekuje da bi se ovo moglo desiti tokom prvog tromesečja 2017. godine. HMD Global razvija D1C telefon pod Nokia brendom, a za proizvodnju se koriste Foxconnove fabrike.


Danas do 35 stepeni Celzijusovih\n20. 06. 2022 08:37\nBIJELJINA - U Republici Srpskoj i Federaciji BiH (FBiH) danas će biti sunčano, veoma toplo, lokalno i vruće, s maksimalnom temperaturom vazduha od 28 do 33, lokalno na sjeveru do 35 stepeni Celzijusovih.\nBANJALUKA - U Republici Srpskoj i Federaciji BiH (FBiH) sutra će biti sunčano, veoma toplo, lokalno i vruće, sa najvišom dnevnom temperaturom vazduha i do 35 stepeni Celzijusovih.\nIstraživanje: Doručkujte tačno u ovo vrijeme ukoliko želite da smršate\n16. 06. 2022 14:05\nNova istraživanja, koja je spredvodio Tim Spektor, profesor genetske epidemiologije iz Londona, pokazuju da bi prvi obrok u danu trebalo da imamo tek u 11 sati, ukoliko pokušavamo da smršamo.\nU Republici Srpskoj i Federaciji BiH (FBiH) danas će biti promjenljivo i toplo vrijeme s temperaturom za nekoliko stepeni nižom u odnosu na prethodni dan.\n31. 05. 2022 20:19\nBANJALUKA, SARAJEVO - U Bosni i Hercegovini za naredna četiri dana najavljeno je toplije vrijeme, a sredinom sutrašnjeg dana i poslije podne biće promjenljivo vrijeme uz povremene pljuskove sa grmljavinom, saopšteno je iz Hidrometeorološkog zavoda Republike Srpske.\n28. 05. 2022 09:00\n18. 05. 2022 19:08


Info-bilten ERP KIM 08-06-03\nSAUCESNISTVO U ETNICKOM CISCENJU\nOvakvo ponasanje medjunarodne misije UN i KFOR-a predstavlja otvoreno saucesnistvo u procesu etnickog ciscenja koje vec pune cetiri godine nakon rata u prisustvu mirovnih snaga sasvim nesmetano sprovode albanski ekstremisti u izgradnji jednog fasisoidnog i represivnog drustva.\nGRACANICA, 8. JUNI 2003\nZAJEDNICKO SAOPSTENJE EPARHIJE RASKO-PRIZRENSKE I\nSRPSKOG NACIONALNOG VECA KOSOVA I METOHIJE\nEparhija rasko-prizrenska i Srpsko nacionalno vece Kosova i Metohije izrazavaju najostriji protest zbog nespremnosti KFOR-a i UNMIK-a da obezbede opstanak preostalih dvadesetak srpskih porodica u Obilicu, koje su zbog nedostatka bezbednosti odlucile da kolektivno napuste svoje domove.\nI pored ocigledno teske situacije u ovom delu Kosova i Metohije, ocigledno je da Misija UN i snage KFOR-a nemaju ni volje ni namere da zaustave etnicki teror nad Srbima, pa se iseljavanje preostalih Srba prihvata kao najlakse i najeftinije resenje.\nKoristimo ovu priliku da uputimo jos jedan apel UNMIK-u i KFOR-u da preispitaju svoju ulogu na Kosovu i Metohiji i zaustave proces stvaranje monoetnicke albanske drzave. Takodje apelujemo i na medjunarodne predstavnike u Pristini i Beogradu da preko svojih vlada uticu na promenu krajnje retrogradne i proalbanske politike Misije UN-a i njenog sefa Mihaela Stajnera.\nTakodje apelujemo na srpske predstavnike u privremenim kosovskim institucijama da prestanu sa davanjem politickog legitimiteta rezimu koji vodi ka potpunom unistenju srpskog naroda i njegove kulture na ovim prostorima.


Potvrđeno pisanje Sputnjika: Američka vojska zatvara novinare - 26.08.2015, Sputnik Srbija\nPotvrđeno pisanje Sputnjika: Američka vojska zatvara novinare\nNovi priručnik američkog Ministarstva odbrane predviđa oštre kazne za novinare dajući pravo komandantu da ga ukloni iz američke vojne baze ili pritvori, pod... 26.08.2015, Sputnik Srbija\npolitika, vesti, svet, pentagon, vojska sad\n11:53 26.08.2015 (Osveženo: 16:19 05.10.2015)\nNovi priručnik američkog Ministarstva odbrane predviđa oštre kazne za novinare dajući pravo komandantu da ga ukloni iz američke vojne baze ili pritvori, pod obrazloženjem da izveštavanje o vojnim operacijama može biti veoma slično prikupljanju obaveštajnih podataka ili špijuniranju.\nNove smernice vojnog priručnika sada prvi put sadrže tako nejasne odredbe kojima se daje za pravo vojnim komandantima da mogu da ih „široko tumače“, navode stručnjaci ratnog prava i novinari, prenela je agencija AP.\nTako vojni komandanti mogu da zamole novinare da napuste američku vojnu bazu ili da pritvore novinara za bilo kakav uočen prekršaj.\n„U principu, novinari su civili“, navodi se u priručniku od 1.180 stranica, ali i dodaje da „novinari mogu biti pripadnici oružanih snaga, lica koja su ovlašćena da prate oružane snage, ili neprivilegovana strana u ratu“.\nOsoba koja se smatra za „neprivilegovanu stranu u ratu“ nema zvanje koje podleže zaštiti prava po Ženevskoj konvenciji, tako da komandant može da ih ograniči na određene zone, ili čak pritvori na neodređeno vreme, bez optužbe, pošto se novinar smatra za „nepovlašćenu zaraćenu stranu“.\nU priručniku se dodaje da „izveštavanje o vojnim operacijama može biti veoma slična prikupljanju obaveštajnih podataka ili čak špijuniranju“.\n„Novinar koji deluje kao špijun može biti predmet mera bezbednosti i kažnjen ukoliko je zarobljen“, navodi se u novim smernicama američkog Ministarstva odbrane.\nMeđutim, nije precizirano kakvim kaznama ili pod kojim okolnostima američki vojni komandant može da odluči da „kazni novinara“.\nIz Ministarstva odbrane su saopštili da su zvaničnici odrednicom „neprivilegovana strana u ratu“ hteli da ukažu na to da teroristi ili špijuni mogu da se maskiraju u novinare-reportere ili da upozore na nekoga ko radi za sajtove džihadista i druge publikacije, kao što je Al Kaidin časopis „Inspajer“, koje mogu da se koriste za podsticanje ili regrutovanje ekstremista.\nIstovremeno, zvaničnici su rekli da isti izraz treba da se odnosi na prenošenje informacija o aktuelnim vojnim operacijama, lokacijama vojnih trupa ili drugih poverljivih podataka neprijatelju.


Članovi juniorske taekwondo reprezentacije BiH otputovali u Tunis – Sport Centar Članovi juniorske taekwondo reprezentacije BiH otputovali u Tunis – Sport Centar\nČlanovi juniorske taekwondo reprezentacije Bosne i Hercegovine Nedžad Husić i Sadmir Habibović, u pratnji trenera reprezentacije Harisa Husića, jučer su otputovali u Tunis gdje ih očekuju kvalifikacije za olimpijske igre mladih i svjetsko juniorsko prvenstvo.\nIstovremeno, jučer je u Sarajevu održano i okupljanje potencijalnih kandidata za sve reprezentativne selekcije Taekwondo saveza Bosne i Hercegovine.\nNa okupljanje su pozvani svi osvajači prvog i drugog mjesta s proteklog državnog prvenstva BiH kako bi treneri reprezentativnih selekcija provjerli njihovu trenutnu formu, saopćeno je iz Taekwondo saveza BiH.\nNakon treninga treneri su istaknuli zadovoljstvo kvalitetom bh. takmičara, te su najavali i nova okupljanja na koja će biti pozvani kandidati koja budu zadovoljavali kriterije za nadolazeća takmičenja.


RTCG - Radio Televizija Crne Gore - Nacionalni javni servis :: Politika :: Skupštinu detaljno informisati o Vladinoj odluci\nSDP O AERODROMIMA 04. 09. 2018. 16:03 >> 15:44 0\nSDP O AERODROMIMA\nSocijaldemokratska partija (SDP) tražila je od predsjednika Skupštine, Ivana Brajovića i Odbora za ekonomiju, Predraga Sekulića da obezbijede da se u odgovarajućoj formi parlament detaljno informiše o opravdanosti odluke Vlade da ponudi koncesiju na korišćenje Aerodroma Crne Gore.\n“Imajući u vidu odredbe Zakona o koncesijama prema kojima Skupština ne odlučuje o koncesijama čije je trajanje 30 godina ili kraće, smatramo da je potrebno da se i Skupština detaljno informiše o ovom pitanju i da se čuje njen stav”, navodi se u saopštenju SDP-a.\nPredstavnici SDP-a smatraju da je to potrebno imajući u vidu da je u pitanju dobro u opštoj upotrebi o čijem gazdovanju se u demokratskim društvima teži postići društveni konsenzus, jer to nije pitanje jedne vlasti ili vlade.\n“U našim uslovima dodatno uzimajući u obzir značaj aerodroma za saobraćaj, turizam i ukupnu privredu Crne Gore”, dodaje se u saopštenju.\nBrajovićeva partija je, kako su podsjetili, više puta saopštavala da će se Skupština izjasniti o tom veoma značajnom pitanju i pozvali ga da koristeći poslovnička ovlašćenja obećanje realizuje u što kraćem roku.\n“Poslovnik Skupštine to omogućava, na različite načine, imajući posebno u vidu član 73 stav 1 koji propisuje da radi realizovanja poslova iz svog djelokruga, u cilju pribavljanja potrebnih informacija i stručnih mišljenja, odbor može angažovati naučne i stručne radnike za pojedine oblasti, predstavnike državnih organa i nevladinih organizacija, koji nemaju pravo odlučivanja kroz organizovanje konsultativnog saslušanja”, zaključuje se u saopštenju.\nSDP Aerodromi Crne Gore\nNe ukidati pravo na slobodno mišljenje o istorijskim činjenicama\n"Spriječili smo uvođenje prinudne uprave"


Više sredstava EU za reforme na Zapadnom Balkanu – EUROBALKAN\nBRISEL – Prvi sedmogodišnji budžet Evropske unije nakon izlaska Velike Britanije iz članstva biće nešto veći od dosadašnjeg, ali će se izlazak Britanaca kao jednih od najvećih platiša u budžetu kroz otprilike petpostotno smanjenje novca za kohezijske i poljoprivredne fondove znatno osetiti, piše zagrebački Večernji list.\nMeđu velikim novostima, piše list, oko kojih bi moglo biti teške političke borbe među državama članicama, jača je povezanost trošenja evropskog novca s vladavinom prava i nezavisnošću pravosuđa država članice u kojoj se novac troši. Drugim rečima, više no ikad pre Evropska komisija želi svim državama članicama da poruči, a pre svega Poljskoj i Mađarskoj, koje već dugo upozorava da klize u kršenje vladavine prava, da ih kršenje evropskih vrednosti može skupo koštati.\nPredlog višegodišnjeg finansijskog okvira (VFO), koji je EK objavila juče u Briselu, predviđa da ukupne obaveze evropskog budžeta od 2021. do 2027. iznose 1.135 milijardi evra, izraženo u cenama iz 2018., odnosno 1.279 milijardi evra, izraženo u tekućim cenama pri kojima se uzima u obzir inflacija.\nTo je, kako se navodi, ekvivalent 1,1 posto bruto nacionalnog dohotka 27 država članica EU.\nSadašnji VFO za razdoblje 2014.-2020. iznosi 1.087 milijardi evra u obavezama, iz čega proizlazi da će evropski proračun rasti i nakon Bregzita, uprkos izlasku jedne bogate države članice koja je plaćala 12 milijardi evra godišnje.\nTo bi se postiglo predloženim novim prihodima u evropski budžet od oporezivanja digitalnih usluga, plastičnog otpada i emisije ugljen-dioksida.\nPrema predlogu novog mehanizma koji povezuje trošenje novca iz fondova EU s vladavinom prava, Komisija bi mogla u bilo kom trenutku nakon 2021. da predloži smanjenje novca iz fondova za neku državu članicu proporcionalno vrsti i ozbiljnosti kršenja vladavine prava.\nSamu odluku usvajalo bi Savet EU, dakle države članice, ali glasalo bi se obrnutom kvalifikovanom većinom, u kojoj Komisijin predlog prolazi osim ako se ne skupi kvalifikovana većina koja glasa protiv njega, piše Večernji.\nIako u budžetu EU za sedmogodišnji period nije predviđen nijedan jedini evro za nove članice, evropski komesar za budžet Ginter Etinger je za Tanjug juče rekao da postoji mehanizam da se to promeni, ukoliko u periodu od 2021. do 2027. dođe do ulaska nove članice u Uniju.\n„Predlog novog finansijskog okvira ne predviđa budžet za potencijalnu novu članicu, ali u slučaju da se pojavi nova članica postoje instrumenti za finansiranje koji su predviđeni EU Ugovorom“, izjavio je Etinger.\nEU komesar za budžetska pitanja je na pitanje Tanjuga da li nacrt novog budžetskog okvira EU za period od 2021. do 2017. godine, koji je predstavljen danas u Briselu, predviđa i sredstva za moguće nove članice i proširenje EU odgovorio da je rano za takve odluke, ali da EU ima rešenja kada dođe do ispunjavanja uslova za ulazak nove članice.\n„Ovim višegodišnjim finansijskim okvirom nije predviđen niti jedan evro za potencijalnu novu članicu, ali postoje uredbe iz Ugovora EU koje su korišćene i u slučaju Hrvatske. Kad dođe do novog ulaska, a na osnovu dokazanih indidikatora, mi ćemo razmotriti doprinose svih država članica kako bi novoj članici omogućili učešće u postojećim EU programima“, rekao je Etinger.\nOn je istovremeno naglasio da nacrt novog budžeta EU predviđa značajno povećanje sredstava namenjenih za pretpristupnu pomoć Zapadnom Balkanu.\n„Pojačali smo sredstva iz budžeta namenjena generalno za oblast spoljnih poslova i susedstva. To znači da je značajno povećana stavka pretpristupne pomoći. To je posebno značajno jer dolazi uoči samita EU Zapadni Balkan u Sofiji. Sa tim novcem približićemo kandidate sa Zapadnog Balkana EU“, poručio je Etinger.\nEvropska komisija predstavila je nacrt novog budžeta EU za period od 2021. do 2027. godine. Strategija proširenja EU, koju je takođe predložila Junkerova Komisija, predividela je mogućnost ulaska Srbije i Crne Gore u EU najranije 2025. godne.\nIako je istaknuto da višegodišnjim finansijskim okvirom nisu predviđena sredstva za nove države članice, više sredstava će biti dostupno državama Zapadnog Balkana nego u prethodnom budžetu EU, istakla je za European Western Balkans portparolka EU Maja Kocijančič, i dodala da je ovo predviđeno strategijom za Zapadni Balkan kao pravovremena priprema za nova pristupanja.\n„Zbog toga nema razloga za razočarenje, ovo su pozitivne vesti, više sredstava za podršku reformama na Zapadnom Balkanu je izdvojeno sa neophodnom fleksibilnošću za prilagođavanje“, kaže Kocijančič.


MAKRONA GUBI GLAVNOG SAVEZNIKA: Nemci besni, nećemo da plaćamo njegove greške! | Vesti Dana\nNemačka štampa nema razumevanja za popuštanje francuskog predsednika Emanuela Makrona „žutim prslucima“ i upozorava ga da će EU morati da plati njegovu „ljubavnu poruku“ Francuzima.\nFrancuski predsednik razumeo je zahteve besnog naroda, a „Cajt“ ističe da je Makron u „žutim prslucima“ konačno prepoznao ono što oni zaista jesu – najveća opasnost za njegov mandat.\nList podseća da je istraživanje pokazalo da tri četvrtine Francuza smatra da su protesti legitimni, što bi mogla da bude rekordna podrška, kao i da su „žuti prsluci“ veoma popularni.\n„Špigl“ navodi da je Makron pobedio upravo zbog masovnog nezadovoljstva Francuza, ali da se to nezadovoljstvo sada okreće protiv njega.\n– On je sada u poziciji u kojoj su pre njega već bili mnogi predsednici – popustio je pod pritiskom ulice. To će, verovatno, da izazove probleme sa Briselom, jer će mere koje je najavio koštati mnogo milijardi – navodi ovaj nedeljnik.\nList sugeriše da će Francuska teško ispuniti kriterijume EU, prema kojima zaduženje budžeta ne sme da bude veće od tri odsto, a to sa interesovanjem prati i Vlada Italije, koja je već u sukobu sa Unijom zbog prevelikih izdataka, što je upravo Makron naročito kritikovao.\n„Velt“ naglašava da će, uprkos popuštanju predsednika, deo demonstranata ostati nezadovoljan, jer ništa, nikakve mere, premije, ni smanjenje poreza ne može da ublaži njihov bes. Oni žele da sruše Makrona.


Opštine sa nula otpada – Za veći procenat reciklaže\nTelevizija Forum 04.02.2022.\nCilj zemalja Evropske unije je da do 2025. godine recikliraju najmanje 50 odsto komunalnog otpada. Taj procenat u Srbiji iznosi tek oko 3 odsto, što govori o veoma nepovoljnoj situaciji u kojoj se nalazimo i ogromnim ulaganjima i promenama koje nam predstoje. Projekat “Opštine sa nula otpada“, koji finansira Evropska unija u okviru IPA programa prekogranične saradnje Srbija – Bosna i Hercegovina 2014-2020 za cilj ima postizanje dugoročne resursne efikasnosti u sektoru upravljanja otpadom.\nProjekat “Opštine sa nula otpada“, koji se realizuje u tri opštine u Srbiji i tri u Bosni i Hercegovini, kroz primenu zajedničkih aktivnosti zasnovanih na principima nula otpada i cirkularne ekonomije, nastoji da ojača društveno – ekonomski razvoj u prekograničnom području ove dve zemlje. Tokom dve godine trajanja, u svim opštinama partneri su opštinske uprave, škole i javna komunalna preduzeća.\n"Mi imamo u planu sa njima da radimo na izradi interaktivne mape, koja će da obuhvati sve divlje deponije na području jedne opštine. Ono što je jako bitno jeste da se nabave za građane setovi kanti za odvojeno sakupljanje otpada i komposteri" – kaže Nikola Gluvaković iz Udruženja “Inženjeri zaštite životne sredine” iz Novog Sada.\nUz edukativne aktivnosti o cirkularnoj ekonomiji i principu nula otpada, u okviru projekta će biti nabavljeni sudovi za razdvajanje otpada, šrederi i injektori za recikliranu plastiku. Projekat je osmišljen po uzoru na razne evropske modele, a planirana je i poseta Mariboru, gradu koji ima jedan od najboljih rezultata u oblasti reciklaže otpada u Evropi. Direktiva o otpadu Evropske unije predviđa da će do 2025. godine oko 65 procenata komunalnog otpada biti reciklirano.\n"Dalje im je cilj da se do 2050. godine 100 % otpada reciklira. Cilj im je da se do 2035. godine samo 10% otpada završi na sanitarnim deponijama. I mi u Srbiji težimo tom cilju, ali to ide teže i to je ozbiljan problem. Mi za sada imamo izgrađenih 11 regionalnih sanitarnih centara, a planom je bilo predviđeno da se izgradi 29" – objašnjava Gluvaković.\nSrbiji nedostaje strategija za upravljanje otpadom, koja je istekla 2019. godine, a neophodna je i izmena zastarelog zakona o upravljanju otpadom.\n"Prema zvaničnom podatku iz 2016. godine svega 3% komunalnog otpada je u Srbiji reciklirano, dok je većina završila na deponijama, smetlištima, pored puteva. Veliki problem je što opštine u Srbiji ne dostavljaju Agenciji za zaštitu životne sredine izveštaje o ukupnoj količini generisanog otpada na teritoriji opštine. Imam podatak da je 2016. godine samo 95 od 145 lokalnih samouprava dostavilo taj izveštaj" – zaključuje Nikola Gluvaković.\nPodaci Eurostata pokazuju da je Bosna i Hercegovina jedina zemlja na evropskom kontinentu, koja je reciklirala manje komunalnog otpada od Srbije u 2018. godini. Na drugoj strani ističe se Nemačka, koja je sa više od 67 procenata reciklaže dostigla ciljeve EU za 2035. godinu. Prate je Slovenija sa oko 59 odsto recikliranog otpada, Austrija sa oko 58 odsto, Holandija, Belgija, Švajcarska sa više od 50 procenata. Za dostizanje ovih brojki, Srbiji nedostaje razvijenija infrastruktura, oprema, ljudstvo i edukovano i osvešćeno stanovništvo.


Bespovratna sredstva za privrednike i opštine - JuGmedia\nBespovratna sredstva za privrednike i opštine\nNIŠ – U Regionalnoj privrednoj komori danas će biti predstavljen Program podrške jačanju regionalne konkurentnosti u 2014. godini i Program podrške mera od regionalnog i lokalnog značaja u 2014. godini.\nReč je o programima u okviru kojih privrednici i lokalne samouprave mogu da dobiju bespovratno značajna sredstva.\nPrograme realizuje Ministarstvo privrede, a javni poziv za dodelu bespovratnih sredstava u okviru njih otvoren je do 1. oktobra.\nProgramom podrške jačanju regionalne konkurentnosti predviđena je dodela sredstava za sufinansiranje infrastrukturnih ulaganja koji treba da omoguće usklađivanje poslovnih objekata sa standarima i dodela sredstava za sufinansiranje troškova razvoja novog proizvoda.\nZa obe namene moguće je dobiti maksimalno milion dinara, od ukupno 10 miliona dinara koliko je opredelilo Ministarstvo privrede.\nProgramom podrške realizaciji mera od regionalnog i lokalnog značaja u 2014. godini predviđena je dodela sredstava za sufinansiranje učešća lokalnih samouprava u realizaciji regionalnih i lokalnih projekata i sufinansiranje godišnje članarine lokalnih samouprava za rad i poslovanje akreditovane regionalne razvojne agencije.\nLokalne samouprave, odnosno opštine i gradovi mogu dobiti najviše 2,5 miliona dinara za sufinansiranje regionalnih i lokalnih projekata poput projekata unapređenja poslovne infrastrukture i projekata koji doprinose stvaranju povoljnih uslova za poslovanje malih i srednjih preduzeća, povećanje zaposlenosti, inovativnosti i konkurentnosti.\nUkupan budžet Ministarstva privrede za ove namene iznosi 20 miliona dinara, koliko iznosi i budžet za sufinansiranje članarina jedinica lokalne samouprave za rad Regionalnih razvojnih agencija.\nViše detalja o Programima svi zainteresovani moći će da čuju od predstavnika Regionalne razvojne agencije Jug na skupu u komori čiji je početak zakazan za 10 časova.\nĆevabdžije na Roštiljijadi ispekle pljeskavicu od 56 kilograma\nGoran Milošević pobednik takmičenja majstora roštilja\nZa zastrašujuće nasilje koje se odigralo u Leskovcu tokom proteklih meseci saznalo se samo zahvaljujući bezbednosnim bebi kamerama postavljenim unutar…


Dobra knjiga - Velikani istorije - Istorija, mitologija -\n978,00 RSDCena : 850,00 RSD\nDjurant je završio dvadeset i jedno od predviđenih dvadeset i tri poglavlja, pred svoju smrt 1981, u devedeset i šestoj godini. Poglavlja obuhvataju više hiljada godina ljudske istorije - od Konfučija do Šekspira, od Rimskog carstva do reformacije, i završavaju se devetnaestim vekom. Rukopis je nedavno otkrio naučnik Don Litl - dvadeset godina nakon što je napisan.U osvit novog milenijuma i početka novog stoleća, ništa nije moglo da bude prikladnije od ove blistave knjige koja istražuje značenje ljudske civilizacije i istorije, koja nam iz iskustva prošlosti izvlači potrebne lekcije za postavljanje budućnosti u njihov kontekst.\nVelikani istorije sadrže životnu mudrost i optimizam, upotpunjen Djurantovim duhom, znanjem i jedinstvenom sposobnošću da objasni događaje i ideje na jednostavan i uzbudljiv način. To su lekcije naše baštine koje se prenose u cilju duhovnog okrepljenja i dobrobiti budućih naraštaja - dragoceno zaveštanje najomiljenijeg američkog istoričara i filozofa.\nVelikani istorije nastavljaju onu nit koja nauku i filozofiju čini jasnom i običnom čitaocu, i koji mu istovremeno pruža uživanje u čitanju...\nDelo Vila Djuranta obeleženo je njegovom sposobnošću - on je odlučan, optimističan, hrabar i ubeđen da bez poznavanja prošlosti nema nikakve mudrosti koja bi nas vodila ka budućnosti. Junaci istorije predstavljaju njegovu poslednju reč na tu temu, a veliki deo knjige direktno je usmerena na sumnje i strahovanja današnjeg čoveka. Ova knjiga je veliki i neočekivani književni i istorijski događaj.


Pregovarački timovi iz Prištine i Beograda na jednoj od rundi dijaloga u Briselu\nIz Brisela najavljuju da se radi na tome da se dijalog Prištine i Beograd, koji je prekinut prošlog meseca zbog krize na severu Kosova, što pre nastavi. U Prištini izražavaju spremnost za nastavak dijaloga ali bez uključivanja političkih pitanja čemu teži Beograd.\nKosovski analitičari međutim smatraju da je apsurdno nastaviti dijalog o tehničkim pitanjima dok kriza na severu zemlje jos uvek traje.\nMaja Kocijančić, porparolka šefice evropske diplomatije Ketrin Ešton, u izjavi za RSE navodi da su Robertu Kuperu, posredniku EU u dijalogu, i Priština i Beograd izrazile spremnost za nastavak dijaloga. Ona međutim nije mogla da potvrdi tačan datum održavanja naredne runde.\nLideri Srba ponovo uslovljavaju uklanjanje barikada\n„Mi se nadamo da će do sledeće runde dijaloga doći što pre moguće. U ovom trenutku ne mogu vam potvrditi još nikakav datum ali vi znate da je naš facilitator Robert Kuper u kontaktu i sa Beogradom i Prištinom kako bi do toga došlo. I u Beogradu i u Prištini poruka g. Kuperu je bila da su spremni da se ponovo angažuju oko dijaloga. Mi sada radimo na tome“, navodi Kocijančić.\nU Prištini međutim navode da se nastavak tehničkog dijaloga može očekivati sledećeg meseca, saopštili su zvaničnici Vlade Kosova.\nDren Zeka, politički savetnik šefice kosovskog pregovaračkog tima Edite Tahiri, kazao je da je Priština spremna da nastavi razgovore, ali bez uplitanja političkih tema.\n„Posrednik Robert Kuper trenutno je angažovan oko određivanja tačnog datuma kako bi dve strane nastavile sa tehničkim dijalogom. Očekujemo da će se on održati sledećeg meseca. Takođe očekujemo da će se i srpska strana angažovati u ovom dijalogu, kako bi se nastavili razgovori“, kazao je Zeka.\nMushkolaj: Apsurdno razgovarati dok je sever blokiran\nU sredu nismo uspeli da stupimo u kontakt sa Borislavom Stefanovićem, šefom srpskog pregovaračkog tima koji je prethodno kazao da će dijalog sa Prištinom biti odložen sve dok Srbija u razgovorima sa međunarodnom zajednicom ne postigne konkretne rezultate oko krize na severu.\nPatrola KFOR-a kod barikade u selu Zupče\nZeka je međutim ponovo naglasio da se o unutrašnjim pitanjima Kosova, uključujući i granične prelaze na severu, neće razgovarati sa Srbijom.\n„Poslednja runda tehničkog dijaloga bila je odložena zato što je srpska strana insistirala da se pitanje graničnih prelaza ubaci u agendu dijaloga. Ovo je naravno odbio posrednik Kuper, zato što je mandat ovog dijaloga tehničkog karaktera a ne političkog“, kazao je Zeka.\nKosovski analitičar Imer Mushkolaj smatra da je situacija na severu glavni razlog prekida dijaloga Prištine i Beograda, te dodaje da će se on nastaviti, ali pod poprilično napetom situacijom.\nTadić: Beograd želi povratak razgovorima s Prištinom\n„Razgovori će se nastaviti u jednoj napetoj situaciji, i apsurdno je da se razgovara o tehničkim pitanjima dok je sever zemlje blokiran i dok se ne reši pitanje graničnih prelaza. Ali ovo je agenda EU i Priština će to prihvatiti, a sa druge strane u interesu je i Beograda da se nastavi dijalog kako bi dobio status kandidata u EU“, navodi Mushkolaj.\nZvaničnici Kosova navode da se očekuju i rezultati sprovođenja postignutih sporazuma između Prištine i Beograda, što nam je potvrdila i Kocijančić.\n„Prošle nedelje i ove nedelje sastaju se radne grupe koje prate implementaciju dogovora postignutih u kontekstu dijaloga, i ove radne grupe izvestiće strane u dijalogu o rezultatima tog rada“, navodi ona.


Svrati na piće: Željko Vasić snimio spot za novi letnji hit! (Foto) - Muzika - Region - Vesti - Svet Plus\n18:00 15. JUL 2014.\nVeoma vruća atmosfera vladala je tokom snimanja nove pesme na jednom prestoničkom splavu, zbog prisustva mnogobrojnih zgodnih dama koje se pojavljuju u novoj Željkovoj ekranizaciji. Pored atraktivnih devojaka u spotu se pojavljuju i pevačevi prijatelji koji su dodatno upotpunili već uzavrelu atmosferu.\nPevač je uradio i specijalne majice, sa natpisom nove pesme i na njima se potpisivao fanovima. Željko će ovo leto provesti radno i nastupaće po klubovima širom regiona, dok je za početak aprila najavio i izlazak novog albuma.\nPesma "Svrati na piće" već po prvim reakcijama osvojila je ljude koji su imali prilike da je čuju, a kada se na to doda i novi spot, nema sumnje da je Željko i ovog puta napravio pun pogotak.


Liu Jo debituje sa kolekcijom nameštaja - Lux Life luksuzni portal: Moda, Stil, Trendovi, Kolekcije 2019/2020...\nNa ovogodišnjem milanskom sajmu nameštaja, Salone del Mobile Milano, Liu Jo, brend poznat po svojim modnim kolekcijama, debitovao je svojom Living linijom, koja je kreirana u saradnji sa ATL Group, liderom dizajna sa ovog podneblja, postavši tako ambasador italijanskog duha i elegancije, sa kojima se ovaj brend povezuje od 1995.godine…\nLiu Jo Living kolekcija nameštaja, stolica, sofa, stočića i kreveta, dizajnirana je da bude prefinjena i pristupačna. Italijanski kvalitet koji smo ranije mogli da vidimo u modnim predmetima ovog brenda, sada je transponovan na savremene komade nameštaja, namenjene izbirljivoj publici sa budnim okom za detalje i inovacije, odnosno one ljude koji žele da poseduju enterijere koji su poput refleksija njihovog ličnog stila.\nOva kolekcija se izdvaja zbog upotrebe kvalitetnih materijala, specijalnih detalja i nepogrešivog dizajna, koji u komade nameštaja unosi istu količinu pažnje i brige, koju Liu Jo inače usmerava prema svojim modnim kolekcijama. Koncept koji stoji iza ove kolekcije zasniva se na odevanju i skidanju nameštaja jednostavnim, brzim pokretima, zahvaljujući kompletu različitih, versatilnih stilova koje korisnik može odabrati i prilagoditi svom raspoloženju. Tu je i dekoracija poput šiljaka, tkanja, otvorenog veza i mešanja materijala i detalja na sofama, stolicama, krevetima i drugim komadima, kreirana kao eho italijanskog sveta mode i dizajna enterijera.\nMarko Marči, direktor stila Liu Jo brenda kaže: “Jako smo zadovoljni ovom novom living kolekcijom i našim partnerstvom sa ATL Group, koje nam je dalo priliku da proširimo naš brend u univerzumu stila, prevazilazeći naš tradicionalni glamur i eleganciju u fenomenalnom i ikonskom sektoru enterijernog dizajna. Naša konstantna potraga za inovacijama odvela nas je u ovom pravcu, rezultirajući kolekcijom koja je karakteristična vizija brenda, naš imidž i sadrži sve naše vrednosti koje inače negujemo”.\nFranko Tartanji, CEO ATL Group, izjavio je: “Ponosni smo na našu saradnju sa Liu Jo, koja je zasnovana na zajedničkoj i fascinantnoj viziji, koja deli naše konkretne ciljeve: sa jedne strane, to je kreiranje visoko kvalitetnih italijanskih proizvoda, dok je sa druge bila želja da se ovi proizvodi povežu sa stilom Liu Jo. Za ATL, ovo je svakako novi izazov, koji smo rado prihvatili puni entuzijazma, koristeći svu senzitivnost i znanje koje smo godinama sakupljali”.\nNova Liu Jo Living kolekcija poslednji je i najoriginalniji element strategije proširenja ovog brenda, koju oni sprovode mesecima unazad, sa ciljem razvijanja lifestyle brenda i širenja glamura i savremene privlačnosti u svakom aspektu naših života.\nPROČITAJTE SLEDEĆI TEKST: Moderna kolekcija nameštaja za svaki enterijer


Ericsson - Takmičenje u razvoju aplikacija - NCMagazin\nEricsson - Takmičenje u razvoju aplikacija\nKompanija Ericsson organizuje takmičenje u razvoju aplikacija za studente programere u Evropi i Kini. Ovo takmičenje je odlična prilika za studente programere da se oprobaju u svetu telekomunikacija i dobiju šansu da osvoje glavnu nagradu u iznosu od 20.000 EUR. Zainteresovani studenti treba da sa prijateljima oforme timove sačinjene od 2 do 4 člana i prijave ih za takmičenje do 31.januara 2010. Svaki tim pronalazi kontakt za podršku i konsultacije u okviru neke kompanije, a zatim osmišljava ideju koja se odnosi barem na jednu od kategorija iz teme „Svakodnevni život: održiv – društven – zabavan“.\nNajbolje timove će izabrati specijalni žiri, sačinjen od tima stručnjaka iz različitih kompanija, koji će ocenjivati aplikacije - radne prototipove - na osnovu unapred određenih kriterijuma, a zatim ih izložiti u izložbenom prostoru Ericssonovih laboratorija radi testiranja beta verzije. Pobedničke aplikacije mogu da postanu i komercijalne ukoliko uspešni timovi, zajedno sa malim ili srednjim preduzećem sa kojim su dogovorili saradnju, uspeju da lansiraju komercijalne aplikacije.


B. Stojanović: ZSO bez improvizacija, u skladu sa dogovorom iz Brisela\nZamenik premijera Kosova, Branimir Stojanović, izjavio je za portal GračanicaOnljan, da je važno da se Zajednica srpskih opština (ZSO) formira u kapacitetu u kome je i dogovorena sporazumom u Briselu. Dodao je da se neće odustati od ideje za početak formiranja zajednice, čak iako na drugoj strani ne bude bilo spremnosti za dogovor.\n„ Za nas je važno da se zajednica formira u kapacitetu u kome je i dogovorena, bez ikakvih improvizacija i bez ikakvih kreativnih ideja koje bi mogle da dovedu do toga da zajednica nema sva ovlašćenja i nadležnosti, koje su principima predviđeni i osmišljeni briselskim dogovorom“, rekao je Stojanović.\nKomentarišući zajedničko saopštenja Hašima Tačija, Ise Mustafe i Kadrija Veseljija da će se nastaviti sa formiranjm ZSO, Stojanović je naglasio, da posle toliko izjava očekuje da taj proces konačno i otpočne.\n„Mi se držimo onoga što je dogovoreno u Briselu i dinamika implementacije je vrlo jasna, odnosno kako i kada formiranje ZSO treba da otpočne. To su vrlo jasni koraci i čekamo da vidimo da se to zapravo i desi“, precizirao je Stojanović.\nOn napominje i da od međunarodne zajednice očekuje pritisak na albansku političku elitu na Kosovu, kako bi se u doglednom vremenu dobila „funkcionalna i nova institucija koja će moći da radi ono zbog čega je i dogovorena“.\nBez Zajednice srpskih opština, opstanak na Kosovu biće teži, ocenjuje zemenik kosovskog premijera i dodaje da je srpski narod preživeo i opstao i u mnogo gorim uslovima.\n„Ovaj narod je preživeo i u mnogo težim okolnostima i u mnogo gorim uslovima, pa će preživeti i sada, ali je pitanje da li će nam biti lakše da preživimo i opstanemo i da li ćemo opstati baš u svim sredinama u kojima Srba danas ima. To zavisi od toga koliko će biti promena i u institucionalnom odnosu kosovskih institucija i albanske političke elite prema Srbima, ali i od toga da li će se formirati zajednica ili neće, i u kom obliku će se formirati“, naglašava Stojanović.\nPovratak Srba u kosovske institucije zavisi od promene odnosa zvaničnika iz Prištine prema ZSO, ponovio je zamenik kosovskog premijera Branimir Stojanović. Dodao je da se neće odustati od ideje za početak formiranja zajednice, čak iako na drugoj strani ne bude bilo spremnosti za dogovor.\nTags: Branimir Stojanović ZSO Ise Mustafe i Kadrija Veseljija Hašima Tačija\nPrevious Slavko Simić: Što pre pokrenuti tehnički dijalog\nNext Socijaldemokratija pristupila Samostalnoj liberalnoj stranci


Beograd uvodi novu meru dva puta nedeljno - Sputnjik Srbija\n07:53 08 Mart 2021\nBeograd uvodi novu meru dva puta nedeljno\n13:20 12.11.2020 Preuzmite kraći link\nSvako vozilo u javnom gradskom prevozu biće tretirano ozonom dva puta nedeljno, izjavio je zamenik gradonačelnika Goran Vesić.\nOn je rekao da se na taj način doprinosi da autobusi budu bezbedniji kako bi građani bili zaštićeni od širenja zaraze, prenosi Beoinfo.\nVesić je naveo da je Javno komunalno preduzeće GSP "Beograd" danas pokrenulo nabavku za sredstva kojima će se vršiti tretman ozonom u vozilima javnog gradskog prevoza.\n"Nadam se da ćemo do kraja godine završiti nabavku. Svako prevozno sredstvo u gradskom prevozu, a njih je oko hiljadu različitih tipova, biće tretirano ozonom dva puta nedeljno. Tretman ozonom je preporučen od Instituta za javno zdravlje Batut i veoma efikasno ubija mikroorganizme u zatvorenom prostoru", istakao je Vesić.\nOn je podsetio da su vozila u gradskom prevozu mesta u kojima nije moguće obezbediti dovoljan razmak, odnosno da se jedna osoba nalazi na četiri kvadratna metra.\n"Zato i insistiramo na nošenju maski u gradskom prevozu i zato će tretman ozonom dva puta nedeljno u svakom vozilu omogućiti da ona budu bezbednija. Verujem da ćemo na taj način dati svoj dodatni doprinos da pojačanom dezinfekcijom svih javnih prostora ljudi budu zaštićeniji", zaključio je zamenik gradonačelnika.\nkoronavirus, mere, Beograd


Jelena Jelovac | 14. okt 2020.\nOvu uporednu analizu je, kako je i sam potvrdio u razgovoru za Nova. rs, naručio predsednik Upravnog odbora ove kuće Vladimir Vuletić. Po sopstvenom priznanju uvid u analizu imali su samo on i direktor RTS Dragan Bujošević. Ipak, Vuletić nije želeo da nam da na uvid rezultate, a na zahteve Nova. rs ostali su nemi i direktor Bujošević, kao i urednik informativnog programa RTS Nenad Lj. Stefanović.\nOno što je portal Nova.rs o ovoj analizi mogao da sazna nezvanično jeste da su rezultati ispod svakog nivoa u oba perioda, ali da je zastupljenost opozicije u Dnevniku RTS u periodu od 2016. do 2019. može izjednačiti sa statističkom greškom, jer ide ispod jedan odsto. Sa druge strane, situacija u prethodnom periodu, dakle od 2009. do 2012. po sadašnju vlast, a tadašnju opoziciju, bila je znatno bolja.\nOva analiza mogla bi u velikoj meri objasniti i vrlo kritički izveštaj Evropske komisije o stanju medija u Srbiji i objasniti zašto je ocena EK bila da je tokom predizborne kampanje većina medija “promovisala vladinu politiku, a posebno televizije sa nacionalnom frekvencijom”. Kako se dalje navodi u izveštaju, ona manja grupa medija koja je nudila alternativne poglede na stvarnost u Srbiji imala je ograničen domet, pa iz perspektive Brisela – nije pružena efikasna protivteža.\nTragom sad već očigledno tajne analize RTS redakcija portala Nova.rs pokušala je da dobije brojke ili bar objašnjenje od nadležnih u RTS. Na naša pitanja nisu odgovorili ni Dragan Bujošević, ni urednik informative Nenad Lj. Stefanović, član Upravnog odbora novinar Zoran Panović o ovome nije znao ništa, a delimične informacije otkrio je samo predsednik UO Vladimir Vuletić.\nRezultati izloženi ili , ipak, nisu…\nU telefonskom razgovoru, a zatim i u SMS prepisci, Vuletić je za Nova.rs rekao da je nalaze ove analize izložio na konferenciji u martu ove godine, ali nije odgovorio gde je bila ta konferencija i zašto je nemoguće naći izveštaj sa iste. Zatim u daljoj prepisci kaže da su analizu videli samo on i Bujošević?!\nNa pitanje da li može da nam prosledi kompletnu analizu, uz obrazloženje da je na ispitu u BiH, odgovorio je: “Ne mogu”.\nDa li je SRS bila jedina opozicija?\nPostavili smo pitanje Vuletiću i da kaže da li je tačno da je u periodu između 2016. i 2019. godine zastupljenost opozicije u dnevniku RTS bila ispod jedan odsto, a dobili smo ovakav odgovor:\n“Osnovni nalaz tog pregleda je da je prisustvo opozicije u oba posmatrana perioda bilo podzastupljeno. U relativnom smislu (s obzirom na broj poslanika u parlamentu), podzastupljenost je bila još veća pre 2012. Tada je na primer SRS koja je po broju poslanika bila najveća stranka i imala u parlamentu oko 30 odsto poslanika u RTS dnevniku bila zastupljena sa oko pet odsto. Drugim rečima RTS Dnevnik je uvek višestruko više prostora davao vladajućoj grupaciji i tu se ništa nije promenilo ni nakon 5. oktobra”, rekao je Vuletić, uporno izbegavajući da odgovori da li je zastupljenost opozicije u periodu od 2016. do 2019. bila ispod jedan odsto.\nNameće se i zaključak da SRS o kojoj Vuletić priča nije bila jedina opozicija u periodu od 2009. do 2012. godine u Srbiji, tako da je onda i ukupna zastupljenost opozicije u tom periodu verovatno bila veća od pomenutih pet odsto.\nTo je u svakom slučaju poražavajući podatak, a šta onda reći ako sada te brojke idu čak i ispod jedan odsto…\nTviter u srpskim medijima: Uređivački algoritmi i saradničke mreže\nIzveštaj Evropske komisije Propaganda RTS\n← Facebook će zabraniti oglase protiv vakcinacije\nIstraživanje: Povećano poverenje u medije →


Vučić: Slijedićemo ono što kažu Srbi u BiH\n"Naš dogovor jeste da uradimo sve što je u našoj moći da očuvamo mir i političku stabilnost", istakao je Vučić.\n"Jedino je takav sporazum mogao da garantuje i očuva mir u BiH. Srbija će prihvatiti svaku odluku sa kojom se saglase tri naroda u BiH, a nas najviše interesuje stav srpskog naroda i njega ćemo slediti. Dva naroda ne mogu ništa da nametnu jednom narodu, nikakve planove ili ideje, niti to može da učini bilo ko sa strane bez saglasnosti sva tri naroda", naglasio je Vučić.\nNakon sastanka sa Dodikom, Vučić je rekao da će 29. januara doći u Drvar /Federacija BiH/, gdje će biti otvoren pogon fabrike "Jumko" i podružnica Komercijalne banke iz Srbije.\n"Tog dana biću gost /Milorada/ Dodika ne samo u Drvaru, već i u Mrkonjić Gradu kako bismo sagledali šta možemo da pomognemo našem narodu u tom delu Srpske", istakao je Vučić.\n"Počinjemo sa radom na deonici Kuzmin-Rača, a pošto Srbija gradi most prema Srpskoj spremni smo da vidimo kako da pomognemo u izgradnji auto-puta prema Bijeljini", naglasio je Vučić.\nOn je podsjetio da je Srbija završila izgradnju mosta "Bratoljub" između Bratunca i LJubovije, navodeći da je konačno cijeli proces deblokiran.\n"Zahvaljujem zbog toga /predsjedavajućem Savjeta ministara Zoranu/ Tegeltiji i Dodiku jer ćemo konačno moći da izgradimo granični prelaz koji je veoma značajan za LJuboviju, Bratunac, istok Republike Srpske i BiH i zapad Srbije", rekao je Vučić.\nNurkić prozvao ministra Šeranića, reagovao i Dodik\n3302 glasova 75%


I dalje zamerke na reforme sudstva?\nIzvor: B92, 10.Jun.2011, 15:00\nBrisel -- Eksperti EK koji prate evroitegracije Srbije u svojim zaključcima navode da domaće institucije nedovoljno ispunjavaju preporuke Brisela u reformama.\nKako B92 saznaje iz Brisela, zaključak je da je Ministarstvo pravde slabog kapaciteta, nedostaje mu stručnog kadra, a da su VSS i DVT ogriničenih kapaciteta.\nZamerke se odnose i na sektor policije. Ovo su zaključci eksperata EK koji još nisu uneti u konačan izveštaj. Prema ranijim najavama, nacrt tog dokumenta >> Pročitaj celu vest na sajtu B92 << biće završen 15. juna.\nNapomene EK u ministarstvu pravde nisu ispunjene, navode eksperti. Ujedno izveštaj Saveta Evrope iz avgusta 2010. sa pregledom strategije i preporukama u pravosudnom sistemu nisu implementirane.\nKako saznajemo iz Brisela, eksperti ocenjuju da je neophodno da se unapredi nezavisnost sudstva, efikasnosti pravnog sistema u Srbiji, da se podrže glavne insitucije i unapredi Nacionalna strategija.\nTakođe su neophodne nezavisne studije o sudskoj mreži u Srbiji, pre osmišljavanja bilo kakve akcije. Neophodno je usklađivanje sa evropskim standardima pošto prilikom pisanja zakona nema dovoljno konsultacija sa ekspertskom javnošću, te dolazi do problematičnih zakonskih formulacija.\nPotrebna je podrška glavnim institucijama u nadgladanju izbora sudija, pošto su Visoki savet sudstva i Državno veće tužilaca ograničenog kapaciteta i stručnosti.\nPodsetimo da je vrh države više puta naglasio da je reforma sudstva dala rezultate.\nŠto se tiče Ministarstva unutrašnjih poslova, eksperti navode da je glavni prioritet podržati reformu, eliminisati politički uticaj preko poboljšavanja legislative i institucionalnih okvira i smanjiti broj zaposlenih.\nEvropski stručnjaci navode da Zakon o policiji koji je donesen 2005. nije rađeno po preporuci EK. Takođe, organičen je kapacitet za planiranje i imprementaciju Strategije za reforme koje je urađena 2010. Policiji je neophodna sistematska podrška svih sektora, saznajemo u Briselu.\nZa kraj, Zakon o restituciji se još jednom naglašava kao neophodan uslov da bi se Srbija ispunila standarde EK i dobila kandidature za pridruživanje EU.\nRanije je u medijima navedeno da je prvi nacrt izveštaja o Srbiji pozitivan, njegovo pisanje se privodi kraju i biće završen 15 juna. Direktor Direkcije za zapadni Balkan Pjer Mirel rekao je da nema novih uslova za Srbiju za dobijanje statusa kandidata i datum početka pristupnih pregovora sa EU. Vensen Dežer je danas poručio da Srbija ne treba da gubi energiju na spekulacije i lobiranje za dobijanje kandidature za EU, jer se računaju samo činjenice i rezultati.